02012R0748 — HR — 23.06.2019 — 007.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

►B UREDBA KOMISIJE (EU) br. 748/2012 od 3. kolovoza 2012. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (preinačena) (Tekst značajan za EGP) ( L 224 21.8.2012, 1)

Koju je izmijenila:





Koju je ispravio:









▼B

UREDBA KOMISIJE (EU) br. 748/2012

od 3. kolovoza 2012.

o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija

(preinačena)

(Tekst značajan za EGP)







Članak 1.

Područje primjene i definicije

1. U skladu s člankom 5. stavkom 5. i člankom 6. stavkom 3. Uredbe (EZ) br. 216/2008, ovom se Uredbom utvrđuju zajednički tehnički zahtjevi i upravni postupci za certifikaciju proizvoda, dijelova i uređaja u vezi s plovidbenošću i zaštitom okoliša te se određuje sljedeće:

(a) izdavanje certifikata tipa, ograničenog certifikata tipa i dodatnih certifikata tipa te izmjene tih certifikata;

(b) izdavanje svjedodžaba o plovidbenosti, ograničenih svjedodžaba plovidbenosti zrakoplova, dozvola za letenje i potvrda o ovlaštenom vraćanju u uporabu;

(c) izdavanje odobrenja projekta popravka;

(d) dokazivanje sukladnosti sa zahtjevima vezanim uz zaštitu okoliša;

(e) izdavanje potvrda o buci;

(f) identifikacija proizvoda, dijelova i uređaja;

(g) certifikacija određenih dijelova i uređaja;

(h) certifikacija projektnih i proizvodnih organizacija;

(i) izdavanje naredaba o plovidbenosti.

2. Za potrebe ove Uredbe primjenjuju se sljedeće definicije:

(a) „JAA” znači „Joint Aviation Authorities” (Zajedničke zrakoplovne vlasti);

(b) „JAR” znači „Joint Aviation Requirements” (Zajednički zrakoplovni zahtjevi);

(c) „Part 21.” znači zahtjevi i postupci za certifikaciju zrakoplova i s njima povezanih proizvoda, dijelova i uređaja te projektnih i proizvodnih organizacija, utvrđeni u Prilogu I. ovoj Uredbi;

(d) „Part M” znači primjenjivi zahtjevi za kontinuiranu plovidbenost doneseni u skladu s Uredbom (EZ) br. 216/2008;

(e) „glavno sjedište” znači glavni ured ili registrirano sjedište poduzeća u kojem se izvode glavne financijske funkcije i operativni nadzor nad djelatnostima iz ove Uredbe;

(f) „artikl” znači bilo koji dio i uređaj koji se koristi u civilnom zrakoplovu;

(g) „ETSO” znači Naredba o europskim tehničkim standardima. Naredba o europskim tehničkim standardima je detaljna specifikacija plovidbenosti koju je izdala Europska agencija za sigurnost zračnog prometa (dalje u tekstu „Agencija”), kako bi se osigurala sukladnost sa zahtjevima iz ove Uredbe kao minimalni standard učinkovitosti za navedene artikle;

(h) „EPA” znači europsko odobrenje dijela („European Part Approval”); europsko odobrenje dijela za neki artikl znači da je taj artikl proizveden u skladu s odobrenim projektnim podacima, koji ne pripadaju nositelju certifikata tipa za dotični proizvod, osim ETSO artikala;

(i) „zrakoplov ELA 1” znači sljedeći europski laki zrakoplov s posadom:

i. zrakoplov čija je najveća dopuštena masa pri uzijetanju (MTOM) 1 200 kg ili manje, koji nije razvrstan kao složeni motorni zrakoplov;

ii. jedrilica ili motorna jedrilica čiji je MTOM 1 200 kg ili manje;

iii. balon s najvećim projektiranim volumenom uzgonskog plina ili vrućeg zraka koji nije veći od 3 400 m3 za balone uzgonjene vrućim zrakom, 1 050 m3 za balone uzgonjene plinom i 300 m3 za sputane balone uzgonjene plinom;

iv. zračni brod projektiran za najviše četiri osobe s najvećim projektiranim volumenom uzgonskog plina ili vrućeg zraka koji nije veći od 3 400 m3 za zračni brod uzgonjen vrućim zrakom i 1 000 m3 za zračni brod uzgonjen plinom;

(j) „zrakoplov ELA 2” znači sljedeći europski laki zrakoplov s posadom:

i. zrakoplov čija je najveća dopuštena masa pri uzlijetanju (MTOM) 2 000 kg ili manje, koji nije razvrstan kao složeni motorni zrakoplov;

ii. jedrilica ili motorna jedrilica čiji je MTOM 2 000 kg ili manje;

iii. balon;

iv. zračni brod uzgonjen vrućim zrakom;

v. zračni brod uzgonjen plinom koji je u skladu sa sljedećim karakteristikama:

— 3 % maksimalne statičke težine,

— ne-vektorski potisak (osim povratnog potiska),

— konvencionalan i jednostavan projekt konstrukcije, kontrolnog sustava i sustava baloneta,

— komande bez serva;

vi. vrlo laki rotokopter.

Članak 2.

Certifikacija proizvoda, dijelova i uređaja

1. Certifikati za proizvode, dijelove i uređaje izdaju se kako je navedeno u Prilogu I. (Partu 21.).

2. Odstupajući od točke 1., zrakoplovi, uključujući bilo koji ugrađeni proizvod, dio i uređaj, koji nisu registrirani u državi članici, izuzimaju se od odredaba Priloga I. (Part 21.) pododjeljaka H i I. Oni se također izuzimaju od odredaba Priloga I. (Part 21.) pododjeljka P, osim kada je država članica propisala identifikacijske oznake.

Članak 3.

Kontinuirana valjanost certifikata tipa i povezanih svjedodžaba o plovidbenosti

1. Za proizvode za koje je država članica izdala certifikat tipa ili dokument kojim se dopušta izdavanje svjedodžbe o plovidbenosti prije 28. rujna 2003., primjenjuju se sljedeće odredbe:

(a) smatra se da proizvod ima certifikat tipa izdan u skladu s ovom Uredbom, ako:

▼M2

i. njegova osnova certifikacije tipa bila je:

— osnova za certifikaciju tipa JAA, za proizvode koji su bili certificirani u skladu s postupcima JAA, kako je definirano u njihovoj listi podataka JAA ili

— za druge proizvode, osnova certifikacije tipa kako je definirana u listi podataka certifikata tipa države u kojoj je proizvod projektiran ako je ta država bila: — — država članica, osim kada Agencija, posebno vodeći računa o primijenjenim certifikacijskim specifikacijama i iskustvu u službi, utvrdi da navedena osnova certifikacije tipa ne osigurava razinu sigurnosti koja je jednaka razini sigurnosti koja se zahtijeva Uredbom (EZ) br. 216/2008 i ovom Uredbom ili — država s kojom je određena država članica sklopila bilateralni sporazum o plovidbenosti ili sličan sporazum prema kojem su navedeni proizvodi certificirani na temelju certifikacijskih specifikacija države u kojoj su proizvodi projektirani, osim kada Agencija utvrdi da takve certifikacijske specifikacije ili iskustvo u službi ili sigurnosni sustav navedene države ne osiguravaju razinu sigurnosti koja je jednaka razini sigurnosti koja se zahtijeva Uredbom (EZ) br. 216/2008 i ovom Uredbom.

Agencija provodi prvu procjenu učinaka odredaba druge alineje s ciljem davanja mišljenja Komisiji, uključujući moguće izmjene ove Uredbe;

▼B

ii. se na proizvod primjenjuju oni zahtjevi vezani uz zaštite okoliša koji su za njega utvrđeni u Aneksu 16. Čikaške konvencije;

iii. se na njega primjenjuju naredbe o plovidbenosti države projektiranja;

(b) smatra se da je projekt pojedinačnog zrakoplova, koji je u registar određene države članice bio upisan prije 28. rujna 2003., odobren u skladu s ovom Uredbom, ako:

i. je njegov osnovni projekt tipa bio dio certifikata tipa iz točke (a);

ii. su sve izmjene tog osnovnog projekta tipa, za koje nije odgovoran nositelj certifikata tipa, bile odobrene; i

iii. su se poštovale naredbe o plovidbenosti koje je država članica u kojoj je zrakoplov registriran izdala ili donijela prije 28. rujna 2003., uključujući sve izmjene naredaba o plovidbenosti države u kojoj je isti projektiran, s kojima se suglasila država članica u kojoj je zrakoplov registriran.

2. Što se tiče proizvoda, za koje je 28. rujna 2003. postupak certifikacije tipa putem JAA-a ili određene države članice bio u tijeku, primjenjuje se sljedeće:

(a) ako se za određeni proizvod postupak certifikacije provodi u nekoliko država članica, kao referenca uzima se projekt koji je najnapredniji;

(b) ne primjenjuje se Prilog I. (Part 21.) točka 21.A.15 podtočke (a), (b) i (c);

▼M2

(c) odstupajući od točke 21.A.17A Priloga I. (Dio 21.), osnova certifikacije ona je koju utvrdi JAA ili, kada je to primjenjivo, država članica na dan podnošenja zahtjeva za izdavanje odobrenja;

(d) nesukladnosti utvrđene u skladu s postupcima JAA ili države članice, za potrebe ispunjavanja odredaba točaka 21.A.20 podtočaka (a) i (d) Priloga I. (Dio 21.), smatra se da ih je utvrdila Agencija.

▼B

3. U pogledu proizvoda koji imaju nacionalni ili njemu jednakovrijedan certifikat tipa i za koje postupak odobrenja izmjene koji provodi određena država članica nije bio dovršen u trenutku kad je certifikat tipa morao biti u skladu s ovom Uredbom, primjenjuje se sljedeće:

(a) ako postupak odobrenja provodi nekoliko država članica, kao referenca uzima se projekt koji je najnapredniji;

(b) ne primjenjuje se Prilog I. (Part 21.) točka 21.A.93;

(c) primjenjiva osnova certifikacije tipa je ona koju je uspostavio JAA ili, prema potrebi, država članica na dan podnošenja zahtjeva za odobrenje izmjene;

(d) za nesukladnosti utvrđene u skladu s postupcima JAA-a ili države članice, za potrebe ispunjavanja odredaba Priloga I. (Part 21.) točke 21.A.103 podtočke (a) stavka 2. i podtočke (b), smatra se da ih je utvrdila Agencija.

4. U pogledu proizvoda koji imaju nacionalni ili njemu jednakovrijedan certifikat tipa i za koje postupak odobrenja projekta većeg popravka koji provodi određena država članica nije bio završen u trenutku kad se certifikat tipa trebao utvrditi u skladu s ovom Uredbom, za potrebe ispunjavanja odredaba Priloga I. (Part 21.) točke 21.A.433 podtočke (a), smatra se da je nesukladnosti, utvrđene u skladu s postupcima JAA-a ili države članice, utvrdila Agencija.

5. Smatra se da je svjedodžba o plovidbenosti, koju izda određena država članica i kojom se potvrđuje sukladnost s certifikatom tipa, utvrđena u skladu s točkom 1., u skladu s ovom Uredbom.

Članak 4.

Kontinuirana valjanosti dodatnih certifikata tipa

1. U pogledu certifikata tipa koje je izdala država članica u skladu s postupcima JAA-a ili primjenjivim nacionalnim postupcima i u pogledu izmjena proizvoda koje su predložile osobe koje nisu nositelji certifikata tipa za proizvod koji je odobrila država članica u skladu s primjenjivim nacionalnim postupcima, ako su dodatni certifikat tipa ili izmjena bili valjani 28. rujna 2003., smatra se da su dodatni certifikat tipa ili izmjena izdani u skladu s ovom Uredbom.

2. U pogledu dodatnih certifikata tipa za koje je 28. rujna 2003. postupak certifikacije tipa provodila država članica u skladu s primjenjivim postupcima JAA-a za dodatne certifikate tipa i u pogledu većih izmjena proizvoda koje su predložile osobe koje nisu nositelji certifikata tipa za proizvod, za koje je 28. rujna 2003. bio u tijeku postupak certifikacije koji je provodila država članica u skladu s primjenjivim nacionalnim postupcima, primjenjuje se sljedeće:

(a) ako je postupak certifikacije provodilo nekoliko država članica, kao referenca uzima se najnapredniji projekt;

(b) ne primjenjuje se Prilog I. (Part 21.) točka 21.A.113 podtočke (a) i (b);

(c) primjenjiva osnova certifikacije tipa je ona koju je uspostavio JAA ili, prema potrebi, država članica na dan podnošenja zahtjeva za izdavanje dodatnog certifikata tipa ili odobrenja veće izmjene;

(d) za nesukladnosti utvrđene u skladu s postupcima JAA-a ili države članice, za potrebe ispunjavanja odredaba Priloga I. (Part 21.) točke 21.A.115 podtočke (a), smatra se da ih je utvrdila Agencija.

▼M2 —————

▼B

Članak 6.

Kontinuirana valjanost certifikata dijelova i uređaja

1. Smatra se da su dozvole za dijelove i uređaje koje je izdala država članica i koje su 28. rujna 2003. bile valjane, izdane u skladu s ovom Uredbom.

2. U pogledu dijelova i uređaja za koje je država članica 28. rujna 2003. provodila postupak odobrenja ili stjecanja ovlaštenja, primjenjuje se sljedeće:

(a) ako je postupak stjecanja ovlaštenja provodilo nekoliko država članica, kao referenca uzima se najnapredniji projekt;

(b) ne primjenjuje se Prilog I. (Part 21.) točka 21.A.603;

(c) primjenjivi zahtjevi u pogledu podataka utvrđeni u Prilogu I. (Part 21.) točki 21.A.605 su oni koje je utvrdila dotična država članica na dan podnošenja zahtjeva za izdavanje odobrenja ili ovlaštenja;

(d) za nesukladnosti koje je utvrdila država članica, smatra se da ih je za potrebe ispunjavanja odredaba Priloga I. (Part 21.) točke 21.A.606 podtočke (b) utvrdila Agencija.

Članak 7.

Dozvola za letenje

Uvjeti koje su države članice utvrdile prije 28. ožujka 2007. za dozvole za letenje ili drugu svjedodžbu o plovidbenosti izdanu za zrakoplove koji nisu imali svjedodžbu o plovidbenosti ili ograničenu svjedodžbu o plovidbenosti izdanu u skladu s ovom Uredbom, smatraju se uvjetima utvrđenim u skladu s ovom Uredbom, osim ako je Agencija do 28. ožujka 2008. utvrdila da takvi uvjeti ne osiguravaju razinu sigurnosti jednaku onoj koja se zahtijeva Uredbom (EZ) br. 216/2008 ili ovom Uredbom.

▼M2

Članak 7.a

Podaci o operativnoj prikladnosti

1. Nositelj certifikata tipa za zrakoplov izdanog prije 17. veljače 2014. koji namjerava isporučiti novi zrakoplov operatoru iz EU-a na dan ili nakon 17. veljače 2014. dobiva odobrenje u skladu s točkom 21.A.21 podtočkom (e) Priloga I. (Dio 21.), osim minimalnog programa osposobljavanja osoblja koje ima ovlaštenje za certificiranje održavanja i osim za izvorne podatke ovjere zrakoplova u svrhu objektivne kvalifikacije simulatora. Odobrenje se mora ishoditi najkasnije do 18. prosinca 2015. ili prije nego što operator iz EU-a počne koristiti zrakoplov, što god od toga nastupi kasnije. Podaci o operativnoj prikladnosti mogu biti ograničeni na model koji se isporučuje.

2. Podnositelj zahtjeva za certifikat tipa za zrakoplov za koji je zahtjev predan prije 17. veljače 2014. i za koji certifikat tipa nije izdan prije 17. veljače 2014. dobiva odobrenje u skladu s točkom 21.A.21 podtočkom (e) Priloga I. (Dio 21.), osim minimalnog programa osposobljavanja za ovlaštenje za tip osoblja za certificiranje održavanja i osim za izvorne podatke ovjere zrakoplova u svrhu objektivne kvalifikacije simulatora. Odobrenje se mora ishoditi najkasnije do 18. prosinca 2015. ili prije nego što operator iz EU-a počne koristiti zrakoplov, što god od toga nastupi kasnije. Nalaze o sukladnosti nadležnog tijela u postupcima Odbora za ocjenu operativnosti koji se provode u okviru odgovornosti JAA ili Agencije prije stupanja na snagu ove Uredbe Agencija prihvaća bez daljnje verifikacije.

3. Izvješća Odbora za ocjenu operativnosti i izvornici lista minimalne opreme koji su izdani u skladu s JAA postupcima ili koje je izdala Agencija prije stupanja na snagu ove Uredbe smatraju se podacima o operativnoj prikladnosti, odobrenima u skladu s točkom 21.A.21 podtočkom (e) Priloga I. (Dio 21.) te se uključuju u relevantni certifikat tipa. Prije 18. lipnja 2014. nositelji relevantnih certifikata tipa predlažu Agenciji podjelu podataka o operativnoj prikladnosti na obvezne podatke i neobvezne podatke.

4. Od nositelja certifikata tipa koji uključuju podatke o operativnoj prikladnosti zahtijeva se da ishode odobrenje proširenja područja njihovog odobrenja projektne organizacije ili postupaka koji su alternativa odobrenju projektne organizacije, kako je primjenjivo, koji će uključivati aspekte operativne prikladnosti prije 18. prosinca 2015.

▼B

Članak 8.

Projektne organizacije

1. Organizacija odgovorna za projektiranje proizvoda, dijelova i uređaja ili za izmjene ili popravke na njima, dokazuje svoju sposobnost u skladu s Prilogom I. (Part 21.).

2. Odstupajući od točke 1., organizacija čije je glavno sjedište u državi koja nije članica, može dokazati svoju sposobnost na temelju certifikata koji je izdala navedena država za proizvod, dio i uređaj za koji podnosi zahtjev, ako:

(a) je u toj državi proizvod projektiran; i

(b) je Agencija utvrdila da sustav te države uključuje razinu neovisne provjere sukladnosti jednaku onoj koja je predviđena ovom Uredbom, bilo putem jednakovrijednog sustava odobravanja organizacija bilo neposrednim sudjelovanjem nadležnog tijela te države.

3. Za odobrenja projektnih organizacija koje je država članica izdala ili priznala u skladu sa zahtjevima i postupcima JAA-a i koja su bila na snazi prije 28. rujna 2003., smatra se da su u skladu s ovom Uredbom.

Članak 9.

Proizvodne organizacije

1. Organizacija koja je odgovorna za proizvodnju proizvoda, dijelova i uređaja dokazuje svoju sposobnost u skladu s odredbama Priloga I. (Part 21.).

2. Odstupajući od stavka 1., proizvođač čije je glavno sjedište u državi koja nije članica može dokazati svoju sposobnost na temelju certifikata koji je izdala navedena država za proizvod, dio i uređaj za koji je podnesen zahtjev, ako:

(a) je proizvod proizveden u toj državi; i

(b) je Agencija utvrdila da sustav te države uključuje razinu neovisne provjere sukladnosti jednaku onoj koja je predviđena ovom Uredbom, bilo putem jednakovrijednog sustava odobrenja organizacija bilo neposrednim sudjelovanjem nadležnog tijela te države.

3. Za odobrenja organizacija za proizvodnju koje je država članica izdala ili priznala u skladu sa zahtjevima i postupcima JAA-a i koja su bila na snazi prije 28. rujna 2003., smatra se da su u skladu s ovom Uredbom.

▼M5

4. Odstupajući od stavka 1. ovog članka, organizacije za proizvodnju mogu od svojih nadležnih tijela zatražiti izuzeće od zahtjeva za zaštitu okoliša iz članka 9. stavka 2. prvog podstavka Uredbe (EU) 2018/1139 ( 1 ).

▼B

Članak 10.

Mjere agencije

1. Agencija razvija prihvatljive načine udovoljavanja (dalje u tekstu „AMC”) koje nadležna tijela, organizacije i osoblje mogu upotrijebiti za dokazivanje sukladnosti s odredbama Priloga I. (Part 21.) ovoj Uredbi.

2. AMC-ima koje izdaje Agencija ne uvode se novi zahtjevi, niti se ublažavaju zahtjevi Priloga I. (Part 21.) ovoj Uredbi.

3. Ne dovodeći u pitanje članke 54. i 55. Uredbe (EZ) br. 216/2008, kada se koriste prihvatljivi načini udovoljavanja koje je izdala Agencija, smatra se da su bez daljnjeg dokazivanja ispunjeni odgovarajući zahtjevi Priloga I. (Part 21.) ovoj Uredbi.

Članak 11.

Stavljanje izvan snage

Uredba (EZ) br. 1702/2003 stavlja se izvan snage.

Upućivanja na Uredbu koja je stavljena izvan snage smatraju se upućivanjima na ovu Uredbu i tumače se u skladu s korelacijskom tablicom u Prilogu III.

Članak 12.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.









PRILOG I

PART 21.

Certifikacija zrakoplova i s njima povezanih proizvoda, dijelova i uređaja te projektnih i proizvodnih organizacija

Sadržaj 21.1 Općenito ODJELJAK A — TEHNIČKI ZAHTJEVI PODODJELJAK A — OPĆE ODREDBE 21.A.1 Područje primjene 21.A.2 Obveze osobe koja nije podnositelj zahtjeva za certifikat ili nositelj certifikata 21.A.3A Otkazivanje, nepravilno funkcioniranje i kvarovi 21.A.3B Naredbe o plovidbenosti 21.A.4 Usklađivanje projektiranja i proizvodnje PODODJELJAK B — CERTIFIKATI TIPA I OGRANIČENI CERTIFIKATI TIPA 21.A.11 Područje primjene 21.A.13 Prihvatljivost 21.A.14 Dokazivanje sposobnosti 21.A.15 Zahtjev 21.A.16A Certifikacijske specifikacije 21.A.16B Posebni uvjeti 21.A.17A Osnova certifikacije tipa 21.A.17B Osnova certifikacije podataka o operativnoj prikladnosti 21.A.18 Određivanje primjenjivih zahtjeva vezanih uz zaštitu okoliša i certifikacijske specifikacije 21.A.19 Izmjene zbog kojih je potreban novi certifikat tipa 21.A.20 Sukladnost s osnovom certifikacije tipa, osnovom certifikacije podataka o operativnoj prikladnosti i zahtjevima u vezi sa zaštitom okoliša 21.A.21 Izdavanje certifikata tipa 21.A.23 Izdavanje ograničenog certifikata tipa 21.A.31 Projekt tipa 21.A.33 Provjere i ispitivanja 21.A.35 Probni letovi 21.A.41 Certifikat tipa 21.A.44 Obveze nositelja 21.A.47 Prenosivost 21.A.51 Trajanje i kontinuirana valjanost 21.A.55 Vođenje evidencije 21.A.57 Priručnici 21.A.61 Upute za kontinuiranu plovidbenost 21.A.62 Raspoloživost podataka o operativnoj prikladnosti (PODODJELJAK C — NE PRIMJENJUJE SE) PODODJELJAK D — IZMJENE CERTIFIKATA TIPA I OGRANIČENIH CERTIFIKATA TIPA 21.A.90A Područje primjene 21.A.90B Standardne izmjene 21.A.91 Razvrstavanje izmjena certifikata tipa 21.A.92 Prihvatljivost 21.A.93 Zahtjev 21.A.95 Manje izmjene 21.A.97 Veće izmjene 21.A.101 Određivanje primjenjivih certifikacijskih specifikacija i zahtjeva u vezi sa zaštitom okoliša 21.A.103 Izdavanje odobrenja 21.A.105 Vođenje evidencije 21.A.107 Upute za kontinuiranu plovidbenost 21.A.108 Raspoloživost podataka o operativnoj prikladnosti 21.A.109 Obveze i oznake EPA-a PODODJELJAK E — DODATNI CERTIFIKATI TIPA 21.A.111 Područje primjene 21.A. 112A Prihvatljivost 21.A.112B Dokazivanje sposobnosti 21.A.113 Podnošenje zahtjeva za dodatni certifikat tipa 21.A.114 Dokazivanje sukladnosti 21.A.115 Izdavanje dodatnog certifikata tipa 21.A.116 Prenosivost 21.A.117 Izmjene onog dijela proizvoda koji je obuhvaćen dodatnim certifikatom tipa 21.A.118A Obveze i oznake EPA-a 21.A.118B Trajanje i kontinuirana valjanost 21.A.119 Priručnici 21.A.120A Upute za kontinuiranu plovidbenost 21.A.120B Raspoloživost podataka o operativnoj prikladnosti PODODJELJAK F — PROIZVODNJA BEZ ODOBRENJA ORGANIZACIJE ZA PROIZVODNJU 21.A.121 Područje primjene 21.A.122 Prihvatljivost 21.A.124 Zahtjev 21.A.125A Izdavanje pisma o suglasnosti 21.A.125B Nesukladnosti 21.A.125C Trajanje i kontinuirana valjanost 21.A.126 Sustav nadzora proizvodnje 21.A.127 Ispitivanja: zrakoplovi 21.A.128 Ispitivanja: motori i propeleri 21.A.129 Obveze proizvođača 21.A.130 Izjava o sukladnosti PODODELJAK G — ODOBRENJE ORGANIZACIJE ZA PROIZVODNJU 21.A.131 Područje primjene 21.A.133 Prihvatljivost 21.A.134 Zahtjev 21.A.135 Izdavanje odobrenja organizacije za proizvodnju 21.A.139 Sustav kvalitete 21.A.143 Priručnik proizvodne organizacije 21.A.145 Zahtjevi za odobrenje 21.A.147 Promjene u odobrenoj organizaciji za proizvodnju 21.A.148 Promjena lokacije 21.A.149 Prenosivost 21.A.151 Uvjeti odobrenja 21.A.153 Izmjene uvjeta odobrenja 21.A.157 Provjere 21.A.158 Nesukladnosti 21.A.159 Trajanje i kontinuirana valjanost 21.A.163 Povlastice 21.A.165 Obveze nositelja PODODJELJAK H — SVJEDODŽBE O PLOVIDBENOSTI I OGRANIČENE SVJEDODŽBE O PLOVIDBENOSTI 21.A.171 Područje primjene 21.A.172 Prihvatljivost 21.A.173 Razvrstavanje 21.A.174 Zahtjev 21.A.175 Jezik 21.A.177 Izmjene ili preinake 21.A.179 Prenosivost i ponovno izdavanje u državama članicama 21.A.180 Provjere 21.A.181 Trajanje i kontinuirana valjanost 21.A.182 Identifikacija zrakoplova PODODJELJAK I — POTVRDE O BUCI 21.A.201 Područje primjene 21.A.203 Prihvatljivost 21.A.204 Zahtjev 21.A.207 Izmjene ili preinake 21.A.209 Prenosivost i ponovno izdavanje u državama članicama 21.A.210 Provjere 21.A.211 Trajanje i kontinuirana valjanost PODODJELJAK J — ODOBRENJE PROJEKTNE ORGANIZACIJE 21.A.231 Područje primjene 21.A.233 Prihvatljivost 21.A.234 Zahtjev 21.A.235 Izdavanje odobrenja projektne organizacije 21.A.239 Sustav osiguranja projekta 21.A.243 Podaci 21.A.245 Zahtjevi za odobrenje 21.A.247 Izmjene sustava osiguranja projekta 21.A.249 Prenosivost 21.A.251 Uvjeti odobrenja 21.A.253 Izmjene uvjeta odobrenja 21.A.257 Provjere 21.A.258 Nesukladnosti 21.A.259 Trajanje i kontinuirana valjanost 21.A.263 Povlastice 21.A.265 Obveze nositelja PODODJELJAK K — DIJELOVI I UREĐAJI 21.A.301 Područje primjene 21.A.303 Sukladnost s odgovarajućim zahtjevima 21.A.305 Odobrenje dijelova i uređaja 21.A.307 Puštanje u uporabu dijelova i uređaja za ugradnju (PODODJELJAK L — NE PRIMJENJUJE SE) PODODJELJAK M — POPRAVCI 21.A.431A Područje primjene 21.A.431B Standardni popravci 21.A.432A Prihvatljivost 21.A.432B Dokazivanje sposobnosti 21.A.433 Projekt popravka 21.A.435 Razvrstavanje popravaka 21.A.437 Izdavanje odobrenja projekta popravka 21.A.439 Proizvodnja dijelova za popravak 21.A.441 Izvođenje popravka 21.A.443 Ograničenja 21.A.445 Nepopravljeno oštećenje 21.A.447 Vođenje evidencije 21.A.449 Upute za kontinuiranu plovidbenost 21.A.451 Obveze i oznake EPA-a (PODODJELJAK N — NE PRIMJENJUJE SE) PODODJELJAK O — OVLAŠTENJA PREMA NAREDBI O EUROPSKIM TEHNIČKIM STANDARDIMA 21.A.601 Područje primjene 21.A.602A Prihvatljivost 21.A.602B Dokazivanje sposobnosti 21.A.603 Zahtjev 21.A.604 ETSO ovlaštenje za pomoćnu pogonsku jedinicu (APU) 21.A.605 Zahtjevi vezani uz podatke 21.A.606 Izdavanje ETSO ovlaštenja 21.A.607 Povlastice povezane s ETSO ovlaštenjem 21.A.608 Izjava o projektu i performansama (DDP) 21.A.609 Obveze nositelja ETSO ovlaštenja 21.A.610 Odobrenje odstupanja 21.A.611 Izmjene projekta 21.A.613 Vođenje evidencije 21.A.615 Inspekcijski pregled koji obavlja Agencija 21.A.619 Trajanje i kontinuirana valjanost 21.A.621 Prenosivost PODODJELJAK P — DOZVOLA ZA LETENJE 21.A.701 Područje primjene 21.A.703 Prihvatljivost 21.A.705 Nadležno tijelo 21.A.707 Zahtjevi za dozvolu za letenje 21.A.708 Uvjeti za let 21.A.709 Zahtjev za odobrenje uvjeta za let 21.A.710 Odobrenje uvjeta za let 21.A.711 Izdavanje dozvole za letenje 21.A.713 Izmjene 21.A.715 Jezik 21.A.719 Prenosivost 21.A.721 Inspekcijski pregledi 21.A.723 Trajanje i kontinuirana valjanost 21.A.725 Obnavljanje dozvole za letenje 21.A.727 Obveze nositelja dozvole za letenje 21.A.729 Vođenje evidencije PODODJELJAK Q — IDENTIFIKACIJA PROIZVODA, DIJELOVA I UREĐAJA 21.A.801 Identifikacija proizvoda 21.A.803 Postupanje s identifikacijskim podacima 21.A.804 Identifikacija dijelova i uređaja 21.A.805 Identifikacija kritičnih dijelova 21.A.807 Identifikacija ETSO artikala ODJELJAK B — POSTUPCI ZA NADLEŽNA TIJELA PODODJELJAK A — OPĆE ODREDBE 21.B.5 Područje primjene 21.B.20 Obveze nadležnog tijela 21.B.25 Zahtjevi vezani uz organizaciju nadležnog tijela 21.B.30 Dokumentirani postupci 21.B.35 Promjene u organizaciji i postupcima 21.B.40 Rješavanje sporova 21.B.45 Izvješćivanje/koordinacija 21.B.55 Vođenje evidencije 21.B.60 Naredbe o plovidbenosti PODODJELJAK B — CERTIFIKATI TIPA I OGRANIČENI CERTIFIKATI TIPA 21.B.85 Određivanje primjenjivih zahtjeva za zaštitu okoliša i certifikacijske specifikacije za certifikat tipa ili ograničeni certifikat tipa (PODODJELJAK C — NE PRIMJENJUJE SE) PODODJELJAK D — IZMJENE CERTIFIKATA TIPA I OGRANIČENOG CERTIFIKATA TIPA 21.B.70 Odobravanje izmjena certifikata tipa PODODJELJAK E — DODATNI CERTIFIKATI TIPA PODODJELJAK F — PROIZVODNJA BEZ ODOBRENJA ORGANIZACIJE ZA PROIZVODNJU 21.B.120 Provjera 21.B.125 Nesukladnosti 21.B.130 Izdavanje pisma o suglasnosti 21.B.135 Održavanje pisma o suglasnosti 21.B.140 Izmjene pisma o suglasnosti 21.B.145 Ograničenje, privremeno i trajno oduzimanje pisma o suglasnosti 21.B.150 Vođenje evidencije PODODJELJAK G — ODOBRENJE ORGANIZACIJE ZA PROIZVODNJU 21.B.220 Provjera 21.B.225 Nesukladnosti 21.B.230 Izdavanje certifikata 21.B.235 Kontinuirani nadzor 21.B.240 Izmjena odobrenja organizacije za proizvodnju 21.B.245 Privremeno i trajno oduzimanje odobrenja organizacije za proizvodnju 21.B.260 Vođenje evidencije PODODJELJAK H — SVJEDODŽBE O PLOVIDBENOSTI I OGRANIČENE SVJEDODŽBE O PLOVIDBENOSTI 21.B.320 Provjera 21.B.325 Izdavanje svjedodžbe o plovidbenosti 21.B.326 Svjedodžba o plovidbenosti 21B.327 Ograničena svjedodžba o plovidbenosti 21.B.330 Privremeno i trajno oduzimanje svjedodžbe o plovidbenosti i ograničene svjedodžbe o plovidbenosti 21.B.345 Vođenje evidencije PODODJELJAK I — POTVRDE O BUCI 21.B.420 Provjera 21.B.425 Izdavanje potvrda o buci 21.B.430 Privremeno i trajno oduzimanje potvrde o buci 21.B.445 Vođenje evidencije PODODJELJAK J — ODOBRENJE PROJEKTNE ORGANIZACIJE PODODJELJAK K — DIJELOVI I UREĐAJI (PODODJELJAK L — NE PRIMJENJUJE SE) PODODJELJAK M — POPRAVCI (PODODJELJAK N — NE PRIMJENJUJE SE) PODODJELJAK O — OVLAŠTENJA PREMA NAREDBI O EUROPSKIM TEHNIČKIM STANDARDIMA PODODJELJAK P — DOZVOLA ZA LETENJE 21.B.520 Provjere 21.B.525 Izdavanje dozvole za letenje 21.B.530 Trajno oduzimanje dozvole za letenje 21.B.545 Vođenje evidencije PODODJELJAK Q — IDENTIFIKACIJA PROIZVODA, DIJELOVA I UREĐAJA Dodaci Dodatak I. — EASA Obrazac 1 — Potvrda o ovlašenom vraćanju u uporabu Dodatak II. — EASA Obrazac 15a — Potvrda o provjeri plovidbenosti Dodatak III. — EASA Obrazac 20a — Dozvola za letenje Dodatak IV. — EASA Obrazac 20b — Dozvola za letenje (koju izdaju odobrene organizacije) Dodatak V. — EASA Obrazac 24 — Ograničena svjedodžba o plovidbenosti Dodatak VI. — EASA Obrazac 25 — Svjedodžba o plovidbenosti Dodatak VII. — EASA Obrazac 45 — Potvrda o buci Dodatak VIII. — EASA Obrazac 52 — Izjava o sukladnosti zrakoplova Dodatak IX. — EASA Obrazac 53 — Potvrda o vraćanju u uporabu Dodatak X. — EASA Obrazac 55 — Potvrda o odobrenju organizacije za proizvodnju Dodatak XI. — EASA Obrazac 65 — Pismo o suglasnosti za proizvodnju bez odobrenja organizacije za proizvodnju ▼M3 Dodatak XII. — Kategorije probnih letova i pripadajuće kvalifikacije posade za probne letove 85 ▼B

21.1 Općenito

Za potrebe ovog Priloga I. (Part 21.) „nadležno tijelo” je:

(a) za organizacije čije je glavno sjedište u državi članici, nadležno tijelo koje je imenovala ta država članica; ili Agencija, ako to zatraži ta država članica; ili

(b) za organizacije čije je glavno sjedište u državi koja nije članica, Agencija.

ODJELJAK A

TEHNIČKI ZAHTJEVI

PODODJELJAK A — OPĆE ODREDBE

21.A.1 Područje primjene

U ovom se odjeljku utvrđuju opće odredbe kojima se uređuju prava i obveze podnositelja zahtjeva za bilo koji certifikat i nositelja bilo kojeg certifikata koji je izdan ili će se izdati u skladu s ovim Odjeljkom.

21.A.2 Obveze osobe koja nije podnositelj zahtjeva za certifikat ili nositelj certifikata

Mjere i obveze koje u skladu s ovim odjeljkom preuzima podnositelj zahtjeva za certifikat ili nositelj certifikata za određeni proizvod, dio ili uređaj, može u njegovo ime preuzeti bilo koja druga fizička ili pravna osoba, ako podnositelj zahtjeva za certifikat ili nositelj certifikata može dokazati da je s tom drugom osobom sklopio sporazum kojim se osigurava pravilno ispunjavanje obveza nositelja.

21.A.3A Otkazivanje, nepravilno funkcioniranje i kvarovi

(a) Sustav za prikupljanje, istraživanje i analizu podataka

Nositelj certifikata tipa, ograničenog certifikata tipa, dodatnog certifikata tipa, ovlaštenja u skladu s Naredbom o europskim tehničkim standardima (ETSO), odobrenja projekta većeg popravka ili bilo kojeg drugog odgovarajućeg odobrenja za koje se smatra da je izdano u skladu s ovom Uredbom, mora imati sustav za prikupljanje, istraživanje i analizu izvješća i podataka povezanih s otkazivanjem, nepravilnim funkcioniranjem, kvarovima ili drugim događajima koji uzrokuju ili bi mogli uzrokovati negativne učinke na kontinuiranu plovidbenost proizvoda, dijela ili uređaja na koji se odnosi certifikat tipa, ograničeni certifikat tipa, dodatni certifikat tipa, ETSO ovlaštenje, odobrenje projekta većeg popravka ili bilo koje drugo odgovarajuće odobrenje za koje se smatra da je izdano u skladu s ovom Uredbom. Informacije o ovom sustavu stavljaju se na raspolaganje svim poznatim korisnicima proizvoda, dijela ili uređaja i, na zahtjev, bilo kojoj drugoj osobi koja je ovlaštena na temelju drugih povezanih provedbenih Uredaba.

(b) Izvješćivanje Agencije

1. Nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili bilo kojeg drugog odgovarajućeg odobrenja za koje se smatra da je izdano u skladu s ovom Uredbom, izvješćuje Agenciju o svakoj njemu poznatom otkazivanju, nepravilnom funkcioniranju, kvaru ili drugom događaju koji se odnose na proizvod, dio ili uređaj za koji je izdan certifikat tipa, ograničeni certifikat tipa, dodatni certifikat tipa, ETSO ovlaštenje, odobrenje projekta većeg popravka ili bilo koje drugo odgovarajuće odobrenje koje se smatra izdanim u skladu s ovom Uredbom, a koji su rezultirali ili mogu rezultirati stanjem opasnosti.

2. Ta se izvješća podnose što je prije moguće, u obliku i na način koji utvrdi Agencija, te se u svakom slučaju šalju najkasnije 72 sata nakon utvrđivanja mogućeg stanja opasnosti, osim ako to spriječe izvanredne okolnosti.

(c) Istraživanje prijavljenih događaja

1. Ako je događaj koji je prijavljen u skladu s točkom (b) ili u skladu s točkom 21.A.129 podtočkom (f) stavkom 2. ili točkom 21.A.165 podtočkom (f) stavkom 2. proizišao iz manjkavosti u projektu ili proizvodnji, nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugog odgovarajućeg odobrenja za koje se smatra da je izdano u skladu s ovom Uredbom ili, prema potrebi, proizvođač, istražuje razlog manjkavosti i obavješćuje Agenciju o rezultatima svoje istrage te o svim mjerama koje poduzima ili predlaže da se poduzmu radi ispravljanja te manjkavosti.

2. Ako Agencija utvrdi da je za ispravljanje manjkavosti potrebno poduzeti određene mjere, nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugog odgovarajućeg odobrenja za koje se smatra da je izdano u skladu s ovom Uredbom, ili, prema potrebi, proizvođač, dostavlja Agenciji relevantne podatke.

21.A.3B Naredbe o plovidbenosti

(a) Naredba o plovidbenosti je dokument koji izdaje ili donosi Agencija i u kojem se određuju mjere koje treba provesti na zrakoplovu kako bi se ponovno uspostavila prihvatljiva razina sigurnosti, ako dokazi pokazuju da bi inače razina sigurnosti tog zrakoplova mogla biti ugrožena.

(b) Agencija izdaje naredbu o plovidbenosti, kad:

1. utvrdi da u zrakoplovu postoji stanje opasnosti, koje je posljedica manjkavosti u zrakoplovu, ili u motoru, propeleru, dijelu ili uređaju ugrađenom u taj zrakoplov; i

2. to stanje vjerojatno postoji ili se može pojaviti u drugim zrakoplovima.

(c) Ako Agencija mora izdati naredbu o plovidbenosti kako bi otklonila stanje opasnosti iz točke (b) ili kako bi zatražila provođenje inspekcijskog pregleda, nositelj certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja projekta većeg popravka ili drugoga odgovarajućeg odobrenja za koje se smatra da je izdano u skladu s ovom Uredbom, mora:

1. predložiti odgovarajuće korektivne mjere ili zahtijevane inspekcijske preglede ili oboje, te detalje o tim prijedlozima dostaviti Agenciji na odobrenje;

2. nakon što Agencija odobri prijedloge iz točke 1., staviti na raspolaganje svim poznatim korisnicima ili vlasnicima proizvoda, dijela ili uređaja, i na zahtjev bilo kojoj osobi koja mora poštovati naredbu o plovidbenosti, odgovarajuće opisne podatke i upute za izvedbu.

(d) Naredba o plovidbenosti sadrži obavezno sljedeće podatke:

1. identifikaciju stanja opasnosti;

2. identifikaciju dotičnog zrakoplova;

3. zahtijevanu mjeru (zahtijevane mjere);

4. rok za provedbu zahtijevane mjere (zahtijevanih mjera);

5. dan stupanja na snagu.

▼M2

21.A.4 Usklađivanje projektiranja i proizvodnje

Svi nositelji certifikata tipa, ograničenog certifikata tipa, dodatnog certifikata tipa, ETSO ovlaštenja, odobrenja izmjene certifikata tipa ili odobrenja projekta popravka moraju prema potrebi surađivati s proizvodnom organizacijom kako bi se:

(a) osiguralo zadovoljavajuće usklađivanje projektiranja i proizvodnje, koje se, ovisno o slučaju, zahtijeva točkom 21.A.122, točkom 21A.130 podtočkom (b) stavcima 3. i 4., točkom 21.A.133 i točkom 21.A.165 podtočkom (c) stavcima 2. i 3. i

(b) osigurala pravilna podrška za kontinuiranu plovidbenost proizvoda, dijela ili uređaja.

▼B

PODODJELJAK B — CERTIFIKATI TIPA I OGRANIČENI CERTIFIKATI TIPA

21.A.11 Područje primjene

U ovom se pododjeljku utvrđuje postupak za izdavanje certifikata tipa za proizvode i ograničenog certifikata tipa za zrakoplove te se utvrđuju prava i obveze podnositelja zahtjeva za te certifikate i nositelja tih certifikata.

21.A.13 Prihvatljivost

Svaka fizička i pravna osoba koja je dokazala ili je u postupku dokazivanja svoje sposobnosti u skladu s točkom 21.A.14, ima pravo podnijeti zahtjev za certifikat tipa ili ograničeni certifikat tipa u skladu s uvjetima utvrđenim u ovom pododjeljku.

21.A.14 Dokazivanje sposobnosti

(a) Svaka organizacija koja podnosi zahtjev za certifikat tipa ili ograničeni certifikat tipa mora dokazati svoju sposobnost posjedovanjem odobrenja projektne organizacije koje je izdala Agencija u skladu s pododjeljkom J.

(b) Odstupajući od točke (a), kao alternativni postupak dokazivanja sposobnosti, podnositelj zahtjeva može zatražiti suglasnost Agencije za primjenu postupaka kojima se utvrđuju posebne projektne prakse, sredstva i redoslijed aktivnosti koji su potrebni za sukladnost s ovim Prilogom I. (Part 21.), kada se radi o jednom od sljedećih proizvoda:

1. zrakoplov ELA 2;

2. motor ili propeler ugrađen u zrakoplov ELA 2;

3. klipni motor;

4. propeler sa stalnim ili podesivim korakom.

(c) Odstupajući od točke (a), podnositelj zahtjeva može odabrati da svoju sposobnost dokaže tako, da Agenciji dostavi program certifikacije koji se zahtijeva točkom 21.A.20 podtočkom (b), kada se radi o jednom od sljedećih proizvoda:

1. zrakoplov ELA 1;

2. motor ili propeler ugrađen u zrakoplov ELA 1.

21.A.15 Zahtjev

(a) Zahtjev za certifikat tipa ili ograničeni certifikat tipa s podnosi se u obliku i na način koji utvrđuje Agencija.

(b) Zahtjevu za certifikat tipa ili ograničeni certifikat tipa s za zrakoplov prilaže se trodimenzionalni nacrt tog zrakoplova i preliminarni osnovni podaci, uključujući predložene operativne karakteristike i ograničenja.

(c) Zahtjevu za certifikat tipa za motor ili propeler prilaže se opći konstrukcijski nacrt, opis obilježja projekta, operativne karakteristike i predložena operativna ograničenja motora ili propelera.

▼M2

(d) Zahtjev za certifikat tipa ili ograničeni certifikat tipa za zrakoplov uključuje, ili mu se prilaže, nakon što je zahtjev već predan, i zahtjev za odobrenje podataka o operativnoj prikladnosti, koji se, već prema slučaju, sastoji od sljedećeg:

1. minimalnog programa osposobljavanja pilota za ovlaštenje za tip, uključujući određivanje ovlaštenja za tip;

2. definicije područja primjene izvornih podataka ovjere zrakoplova u svrhu objektivne kvalifikacije simulatora, povezanih s programom osposobljavanja pilota za ovlaštenja za tip, ili privremene podatke u svrhu privremene kvalifikacije;

3. minimalnog programa osposobljavanja za ovlaštenje za tip osoblja za certificiranje održavanja, uključujući određivanje ovlaštenja za tip;

4. određivanje tipa ili varijante za kabinsko osoblje i podatke koji se odnose na tip za kabinsko osoblje;

5. glavne liste minimalne opreme i

6. druge elemente operativne prikladnosti koji se odnose na tip.

▼M2

21.A.16A Certifikacijske specifikacije

U skladu s člankom 19. Uredbe (EZ) br. 216/2008, Agencija izdaje certifikacijske specifikacije, uključujući certifikacijske specifikacije za podatke o operativnoj prikladnosti, kao standardno sredstvo dokazivanja sukladnosti proizvoda, dijelova i uređaja s bitnim zahtjevima Priloga I., Priloga III. i Priloga IV. Uredbi (EZ) br. 216/2008. Takve specifikacije moraju biti dovoljno detaljne i specifične kako bi se podnositeljima zahtjeva naveli uvjeti za izdavanje, izmjenu ili dopunu certifikata.

21.A.16B Posebni uvjeti

(a) Agencija propisuje posebne detaljne tehničke specifikacije za proizvod, pod nazivom posebni uvjeti ako odgovarajuće certifikacijske specifikacije ne sadržavaju primjerene ili odgovarajuće sigurnosne standarde za proizvod, zbog toga što:

1. proizvod ima nova ili neuobičajena obilježja projekta u odnosu na praksu projektiranja na kojoj se temelje primjenjive certifikacijske specifikacije ili

2. predviđena je namjena proizvoda nekonvencionalna; ili

3. iskustvo s drugim sličnim proizvodima u službi ili proizvodima koji imaju slična svojstva projekta pokazalo je da bi moglo nastupiti stanje opasnosti.

(b) Posebni uvjeti sadržavaju takve sigurnosne standarde koje Agencija smatra potrebnima za uspostavljanje razine sigurnosti jednake onoj u primjenjivim certifikacijskim specifikacijama.

21.A.17A Osnova certifikacije tipa

▼B

(a) Osnova certifikacije tipa koju treba prijaviti za izdavanje certifikata tipa ili ograničenog certifikata tipa s sastoji se od:

▼M2

1. primjenjive certifikacijske specifikacije koje je utvrdila Agencija i koji su na snazi na dan podnošenja zahtjeva za taj certifikat, osim ako:

i. Agencija ne odredi drukčije ili

ii. podnositelj zahtjeva ne odabere da se uskladi s certifikacijskim specifikacijama naknadnih važećih izmjena ili se to zahtijeva u skladu s podtočkama (c) i (d);

▼B

2. svih posebnih uvjeta propisanih u skladu s točkom 21.A.16B podtočkom (a).

(b) Zahtjev za izdavanje certifikata tipa za velike zrakoplove i velike rotokoptere vrijedi pet godina, a zahtjev za bilo koji drugi certifikat tipa vrijedi tri godine, osim ako podnositelj zahtjeva u trenutku podnošenja zahtjeva ne dokaže da njegov proizvod zahtijeva dulje razdoblje za projektiranje, razvoj i ispitivanje i Agencija odobri dulje razdoblje.

(c) U slučaju da certifikat tipa nije izdan ili je jasno da neće biti izdan u roku koji je utvrđen u točki (b), podnositelj zahtjeva može:

1. podnijeti novi zahtjev za certifikat tipa i pridržavati se svih odredaba iz točke (a) koje se primjenjuju na prvotni zahtjev; ili

▼M2

2. zatražiti produljenje prvotnog zahtjeva i uskladiti se s primjenjivim certifikacijskim specifikacijama koje su bile na snazi na datum koji odabere podnositelj zahtjeva, a koji nije raniji od datuma koji prethodi datumu izdavanja certifikata tipa, u roku koji je u skladu s podtočkom (b) utvrđen za prvotni zahtjev.

▼B

(d) Ako podnositelj zahtjeva odabere da se uskladi s certifikacijskom specifikacijom izmjene kodova plovidbenosti koje su stupile na snagu nakon podnošenja zahtjeva za certifikat tipa, on se mora također uskladiti i s bilo kojom drugom certifikacijskom specifikacijom za koju Agencija smatra da je izravno povezana s tim izmjenama.

▼M2

21.A.17B Osnova certifikacije podataka o operativnoj prikladnosti

(a) Agencija obavješćuje podnositelja zahtjeva o osnovi certifikacije podataka o operativnoj prikladnosti. Ona se sastoji od sljedećeg:

1. primjenjivih certifikacijskih specifikacija za podatke o operativnoj prikladnosti izdanih u skladu s točkom 21.A.16A, koje su na snazi na dan predavanja zahtjeva ili dopune zahtjeva, osim u slučaju da:

i. Agencija prihvati druge načine dokazivanja sukladnosti s relevantnim bitnim zahtjevima Priloga I., Priloga III. i Priloga IV. Uredbi (EZ) br. 216/2008 ili

ii. podnositelj zahtjeva odabere sukladnost s certifikacijskim specifikacijama naknadnih važećih izmjena;

2. bilo kojih posebnih uvjeta koji su propisani u skladu s točkom 21.A.16B podtočkom (a).

(b) Ako podnositelj zahtjeva odabere sukladnost s izmjenom certifikacijskih specifikacija koja je stupila na snagu nakon podnošenja zahtjeva za certifikat tipa, podnositelj zahtjeva mora ispunjavati zahtjeve i svih drugih certifikacijskih specifikacija za koje Agencija utvrdi da su izravno povezane.

▼B

21.A.18 Određivanje primjenjivih zahtjeva vezanih uz zaštitu okoliša i certifikacijske specifikacije

▼M4

(a) Zahtjevi u vezi s bukom koji se primjenjuju za izdavanje certifikata tipa za zrakoplov propisani su u skladu s odredbama poglavlja 1. dijela II. sveska I. Priloga 16. Čikaškoj konvenciji i:

1. za podzvučne mlazne zrakoplove u poglavljima 2., 3., 4. i 14. dijela II. sveska I., prema potrebi;

2. za propelerske zrakoplove u poglavljima 3., 4., 5., 6., 10. i 14. dijela II. sveska I., prema potrebi;

3. za helikoptere u poglavljima 8. i 11. dijela II. sveska I., prema potrebi;

4. za nadzvučne zrakoplove u poglavlju 12. dijela II. sveska I., prema potrebi; i

5. za zrakoplove s nagibnim rotorom u poglavlju 13. dijela II. sveska I., prema potrebi.

▼B

(b) Zahtjevi vezani uz emisije, a koji se primjenjuju za izdavanje certifikata tipa za zrakoplov i motor, propisani su u Aneksu 16. Čikaške konvencije:

1. za sprečavanje namjernog ispuštanja goriva, u svesku II. dijelu II. poglavlju 2.;

2. za emisije turbomlaznih i turboelisnih motora namijenjenih za pogon samo pri podzvučnim brzinama, u svesku II. dijelu III. poglavlju 2.; i

3. za emisije turbomlaznih i turboelisnih motora namijenjenih za pogon samo pri nadzvučnim brzinama u svesku II. dijelu III. poglavlju 3.

(c) U skladu s člankom 19. Uredbe (EZ) br. 216/2008, Agencija izdaje certifikacijske specifikacije i tako osigurava prihvatljive načine dokazivanja sukladnosti sa zahtjevima u vezanim uz buku i emisije utvrđenim u točkama (a) i (b).

21.A.19 Izmjene zbog kojih je potreban novi certifikat tipa

Svaka fizička ili pravna osoba koja predloži izmjenu proizvoda mora zatražiti novi certifikat tipa ako Agencija smatra da je izmjena projekta, snage, potiska ili mase toliko velika da je potrebno temeljito ispitati sukladnost s primjenjivom osnovom za certifikaciju tipa.

21.A.20 ►M2 Sukladnost s osnovom certifikacije tipa, osnovom certifikacije podataka o operativnoj prikladnosti i zahtjevima u vezi sa zaštitom okoliša ◄

▼M2

(a) Podnositelj zahtjeva za izdavanje certifikata tipa ili ograničenog certifikata tipa dokazuje sukladnost s primjenjivom osnovom certifikacije tipa, primjenjivom osnovom certifikacije podataka o operativnoj prikladnosti i zahtjevima u vezi sa zaštitom okoliša te Agenciji dostavlja izvješće o načinima dokazivanja takve sukladnosti.

▼B

(b) Podnositelj zahtjeva dostavlja Agenciji program certifikacije u kojem se detaljno navode načini dokazivanja sukladnosti. Ovaj se dokument, prema potrebi, ažurira tijekom procesa certifikacije.

(c) Podnositelj zahtjeva navodi utemeljenost sukladnosti u dokumentima o sukladnosti, u skladu s certifikacijskim programom utvrđenim u skladu s točkom (b).

(d) Podnositelj zahtjeva daje izjavu da je dokazao sukladnost s primjenjivom osnovom certifikacije tipa i sa zahtjevima vezanim uz zaštitu okoliša, u skladu s certifikacijskim programom utvrđenim u skladu s točkom (b).

(e) Ako podnositelj zahtjeva ima odgovarajuće odobrenje projektne organizacije, izjava iz točke (d) daje se u skladu s odredbama pododjeljka J.

21.A.21 Izdavanje certifikata tipa

Podnositelj zahtjeva ima pravo da mu Agencija izda certifikat tipa za proizvod nakon što:

(a) dokaže svoju sposobnost u skladu s točkom 21.A.14;

(b) podnese izjavu iz točke 21.A.20 podtočke (d); i

(c) se dokaže da:

▼M2

1. proizvod koji treba certificirati ispunjava zahtjeve primjenjive osnove certifikacije tipa i zahtjeve u vezi sa zaštitom okoliša koji su određeni u skladu s točkama 21.A.17A i 21.A.18;

▼B

2. se sve neispunjene odredbe o plovidbenosti nadomještaju čimbenicima koji osiguravaju jednaku razinu sigurnosti;

3. ni zbog jednog obilježja ili karakteristike proizvod nije opasan za uporabu za koju je zatražena certifikacija; i

4. je podnositelj zahtjeva za certifikat tipa dao izričitu izjavu da je spreman pridržavati se točke 21.A.44.

(d) U slučaju certifikata tipa za zrakoplov, motor ili propeler, ili oba, ako su ugrađeni u zrakoplov, moraju imati certifikat tipa koji je izdan ili utvrđen u skladu s ovom Uredbom;

▼M2

(e) U slučaju certifikata tipa za zrakoplov, mora se dokazati da podaci o operativnoj prikladnosti zadovoljavaju primjenjivu osnovu certifikacije podataka o operativnoj prikladnosti koja je određena u skladu s točkom 21.A.17B;

(f) Odstupajući od točke (e) i na zahtjev podnositelja zahtjeva priložen uz izjavu navedenu u točki 21.A.20 podtočki (d), certifikat tipa za zrakoplov može se izdati prije dokazivanja sukladnosti s primjenjivom osnovom certifikacije podataka o operativnoj prikladnosti, pod uvjetom da podnositelj zahtjeva dokaže sukladnost s osnovom certifikacije podataka o operativnoj prikladnosti prije nego što se podaci o operativnoj prikladnosti moraju doista koristiti.

▼M2

21.A.23 Izdavanje ograničenog certifikata tipa

(a) Za zrakoplov koji ne ispunjava odredbe iz točke 21.A.21 podtočke (c), podnositelj zahtjeva ima pravo od Agencije dobiti ograničeni certifikat tipa nakon što:

1. se uskladi s odgovarajućom osnovom certifikacije tipa, koju utvrđuje Agencija osiguravajući odgovarajuću razinu sigurnosti u vezi s predviđenom namjenom zrakoplova te s primjenjivim zahtjevima u vezi sa zaštitom okoliša;

2. izričito izjavi da je spreman ispuniti odredbe iz točke 21.A.44;

3. u slučaju ograničenog certifikata tipa za zrakoplov, mora se dokazati da podaci o operativnoj prikladnosti zadovoljavaju primjenjivu osnovu certifikacije podataka o operativnoj prikladnosti koja je određena u skladu s točkom 21.A.17B.

(b) Odstupajući od stavka 3. podtočke (a) i na zahtjev podnositelja zahtjeva priložen uz izjavu navedenu u točki 21.A.20 podtočka (d), ograničeni certifikat tipa za zrakoplov može se izdati prije dokazivanja sukladnosti s primjenjivom osnovom certifikacije podataka o operativnoj prikladnosti, pod uvjetom da podnositelj zahtjeva dokaže sukladnost s osnovom certifikacije podataka o operativnoj prikladnosti prije nego što se podaci o operativnoj prikladnosti moraju doista koristiti.

(c) Motor ili propeler ugrađen u zrakoplov, ili oba:

1. moraju imati certifikat tipa koji je izdan ili utvrđen u skladu s ovom Uredbom ili

2. mora biti dokazano da su usklađeni s certifikacijskim specifikacijama potrebnim za osiguravanje sigurnog letenja zrakoplova.

▼B

21.A.31 Projekt tipa

(a) Projekt tipa sastoji se od:

1. nacrta i specifikacija, te popisa tih nacrta i specifikacija, koji su potrebni za definiranje konfiguracije i projektnih obilježja proizvoda za koji je dokazano da je u skladu s primjenjivom osnovom certifikacije tipa i zahtjevima vezanim uz zaštitu okoliša;

2. podataka o materijalima i postupcima te o metodama proizvodnje i sklapanja proizvoda, koji su potrebni kako bi se osigurala sukladnost proizvoda;

▼M2

3. odjeljka o odobrenim ograničenjima plovidbenosti u uputama za kontinuiranu plovidbenost, kako je određeno primjenjivim certifikacijskim specifikacijama; i

▼M5

4. svi ostali podaci na temelju kojih se može utvrditi plovidbenost i, prema potrebi, ekološke karakteristike kasnijih proizvoda iste vrste.

▼B

(b) Svaki projekt tipa mora biti označen na odgovarajući način.

21.A.33 Provjere i ispitivanja

(a) Podnositelj zahtjeva provodi sve provjere i ispitivanja koji su potrebni kako bi se dokazala sukladnost s primjenjivom osnovom certifikacije tipa i zahtjevima vezanim uz zaštitu okoliša.

(b) Prije svakog ispitivanja koje se zahtijeva točkom (a), podnositelj zahtjeva mora utvrditi:

1. za probni uzorak:

i. da su materijali i postupci na odgovarajući način sukladni specifikacijama za predloženi projekt tipa;

ii. da su dijelovi proizvoda na odgovarajući način sukladni nacrtima u predloženom projektu tipa;

iii. da su proizvodni postupci, konstrukcija i sklapanje na odgovarajući način sukladni onima koji su navedeni u predloženom projektu tipa; i

2. da oprema za ispitivanje i svi mjerni uređaji koji se koriste za ispitivanje odgovaraju potrebama ispitivanja i da su umjereni na odgovarajući način.

(c) Podnositelj zahtjeva mora dopustiti Agenciji provođenje bilo kakve provjere koja je potrebna kako bi se provjerila sukladnost s točkom (b).

(d) Podnositelj zahtjeva mora dopustiti Agenciji da pregleda bilo koje izvješće i provede bilo koju provjeru, te da izvede ili prisustvuje bilo kojem probnom letu ili ispitivanju na zemlji, koji su potrebni radi provjere valjanosti izjave o sukladnosti koju je podnositelj zahtjeva dostavio u skladu s točkom 21.A.20 podtočkom (d) i radi utvrđivanja da proizvod zbog nijednog obilježja ili značajke nije opasan za uporabe za koje je zatražena certifikacija.

(e) Za ispitivanja koja provede ili kojima prisustvuje Agencija u skladu s točkom (d):

1. podnositelj zahtjeva Agenciji dostavlja izjavu o sukladnosti s točkom (b); i

2. u razdoblju od trenutka kad se dokaže sukladnost s točkom (b) do trenutka kad se Agenciji predloži ispitivanje, na proizvodu, dijelu ili uređaju ne smije se izvesti nikakva izmjena povezana s ispitivanjem koja bi utjecala na izjavu o sukladnosti.

21.A.35 Probni letovi

(a) Probni letovi za potrebe dobivanja certifikata tipa izvode se u skladu s uvjetima za takve probne letove koje utvrđuje Agencija.

(b) Podnositelj zahtjeva mora izvesti sve probne letove koje Agencija smatra potrebnima:

1. kako bi se utvrdila sukladnost s primjenjivom osnovom certifikacije tipa i zahtjevima vezanim uz zaštitu okoliša; i

2. kako bi se za zrakoplov koji se certificira u skladu s ovim Prilogom I. (Part 21.) utvrdilo da li postoji pouzdano jamstvo da su zrakoplov, njegovi dijelovi i uređaji pouzdani i da ispravno funkcioniraju, osim za:

i. jedrilice i motorne jedrilice:

ii. balone i zračne brodove, definirane u ELA 1 ili ELA 2;

iii. zrakoplove čija je najveća dopuštena masa pri uzlijetanju (MTOM) 2 722 kg ili manje.

(c) (Rezervirano)

(d) (Rezervirano)

(e) (Rezervirano)

(f) Probni letovi propisani u točki (b) podtočki 2. uključuju:

1. za zrakoplove s ugrađenim turbinskim motorima tipa koji ranije nije bio korišten u certificiranom tipu zrakoplova, najmanje 300 sati letenja sa svim motorima koji su u skladu s certifikatom tipa; i

2. za sve druge zrakoplove, najmanje 150 sati letenja.

▼M5

21.A.41 Certifikat tipa

Certifikat tipa i ograničeni certifikat tipa sadržavaju projekt tipa, operativna ograničenja, listu podataka certifikata tipa za plovidbenost i emisije, primjenjivu osnovu certifikacije tipa i zahtjeve za zaštitu okoliša, s kojima Agencija utvrđuje sukladnost, i sve druge uvjete ili ograničenja propisane za proizvod u primjenjivim certifikacijskim specifikacijama i zahtjevima za zaštitu okoliša. Osim toga, certifikat tipa za zrakoplov i ograničeni certifikat tipa za zrakoplov uključuju primjenjivu osnovu certifikacije podataka o operativnoj prikladnosti, podatke o operativnoj prikladnosti i listu podataka certifikata tipa za buku. Lista podataka certifikata tipa za zrakoplov i ograničenog certifikata tipa uključuju evidenciju o sukladnosti s emisijama CO2, a lista podataka certifikata tipa za motor uključuje evidenciju o sukladnosti s obzirom na emisije ispušnih plinova.

▼B

21.A.44 Obveze nositelja

Svaki nositelj certifikata tipa ili ograničenog certifikata tipa:

▼M2

(a) preuzima obveze utvrđene u točkama 21.A.3A, 21.A.3B, 21.A.4, 21.A.55, 21.A.57, 21.A.61 i 21.A.62; te, za ovu potrebu, nastavlja ispunjavati zahtjeve u vezi s prihvatljivosti u skladu s točkom 21.A.14; i

▼B

(b) specificira oznaku u skladu s pododjeljkom Q.

21.A.47 Prenosivost

Certifikat tipa ili ograničeni certifikat tipa može se prenijeti samo na fizičku ili pravnu osobu koja je u stanju preuzeti obveze iz točke 21.A.44 i koja je, za tu potrebu, dokazala svoju sposobnost u skladu s kriterijima iz točke 21.A.14.

21.A.51 Trajanje i kontinuirana valjanost

(a) Certifikat tipa i ograničeni certifikat tipa izdaju se na neograničeno vrijeme. Oni ostaju valjani, pod uvjetom da:

1. nositelj nastavi ispunjavati odredbe ovog Priloga I. (Part 21.); i

2. certifikat nije predan ili trajno oduzet u skladu s primjenjivim upravnim postupcima koje utvrđuje Agencija.

(b) Nakon što je certifikat predan ili trajno oduzet, certifikat tipa i ograničeni certifikat tipa vraća se Agenciji.

▼M2

21.A.55 Vođenje evidencije

Nositelj certifikata tipa ili ograničenog certifikata tipa čuva sve relevantne podatke o projektu, nacrte i izvješća o ispitivanju, uključujući evidenciju o provjerama za ispitivani proizvod kako bi ih mogao staviti na raspolaganje Agenciji i pružiti informacije potrebne za osiguravanje kontinuirane plovidbenosti proizvoda, kontinuirane valjanosti podataka o operativnoj prikladnosti i njegove sukladnosti s primjenjivim zahtjevima u vezi sa zaštitom okoliša.

21.A.57 Priručnici

Nositelj certifikata tipa ili ograničenog certifikata tipa izrađuje, čuva i ažurira izvornike svih priručnika koji se zahtijevaju primjenjivom osnovom certifikacije tipa, primjenjivom osnovom certifikacije podataka o operativnoj prikladnosti i zahtjevima u vezi sa zaštitom okoliša za proizvod, te Agenciji na zahtjev dostavlja njihove kopije.

▼B

21.A.61 Upute za kontinuiranu plovidbenost

(a) Nositelj certifikata tipa ili ograničenog certifikata tipa svakom poznatom vlasniku jednog ili više zrakoplova, motora ili propelera nakon njihove isporuke ili nakon izdavanja prve svjedodžbe o plovidbenosti za dotični zrakoplov, ovisno o tome što nastupi kasnije, dostavlja najmanje jedan komplet potpunih uputa za kontinuiranu plovidbenost koje sadrže opisne podatke i upute za provedbu pripremljene u skladu s primjenjivom osnovom certifikacije tipa, a nakon toga te upute, na zahtjev, stavlja na raspolaganje bilo kojoj drugoj osobi od koje se zahtijeva ispunjavanje bilo kojeg od uvjeta iz tih uputa. Raspoloživost nekih priručnika ili dijelova uputa za kontinuiranu plovidbenost koji se tiču obnavljanja ili drugih oblika velikih radova održavanja može se odgoditi, tako da se stave na raspolaganje nakon što se proizvod pusti u uporabu, ali moraju biti dostupni prije nego što bilo koji od proizvoda dosegne odgovarajuću starost ili sate/cikluse letenja.

(b) Osim toga, izmjene uputa za kontinuiranu plovidbenost stavljaju se na raspolaganje svim poznatim operatorima proizvoda i, na zahtjev, bilo kojoj osobi od koje se zahtijeva ispunjavanje bilo koje od tih uputa. Agenciji se dostavlja program u kojem se prikazuje na koji se način distribuiraju izmjene uputa za kontinuiranu plovidbenost.

▼M2

21.A.62 Raspoloživost podataka o operativnoj prikladnosti

Nositelj certifikata tipa ili ograničenog certifikata tipa stavlja na raspolaganje:

(a) najmanje jedan komplet potpunih podataka o operativnoj prikladnosti, pripremljenih u skladu s primjenjivom osnovom certifikacije operativne prikladnosti, svim poznatim operatorima zrakoplova u EU-u, prije nego što organizacija za obuku ili EU operator trebaju koristiti podatke o operativnoj prikladnosti i

(b) sve promjene podataka o operativnoj prikladnosti svim poznatim EU operatorima dotičnog zrakoplova i

(c) na zahtjev, relevantne podatke navedene u gornjim podtočkama (a) i (b):

1. nadležnom tijelu odgovornom za provjeru sukladnosti s jednim ili više elemenata tog kompleta podataka o operativnoj prikladnosti i

2. svim osobama koje moraju ispunjavati zahtjeve jednog ili više elemenata tog kompleta podataka o operativnoj prikladnosti.

▼B

(PODODJELJAK C — NE PRIMJENJUJE SE)

PODODJELJAK D — IZMJENE CERTIFIKATA TIPA I OGRANIČENIH CERTIFIKATA TIPA

▼M2

21.A.90A Područje primjene

U ovom se pododjeljku utvrđuje postupak za odobravanje izmjena certifikata tipa te se utvrđuju prava i obveze podnositelja zahtjeva za ta odobrenja i nositelja tih odobrenja. U ovom se pododjeljku također definiraju standardne izmjene koje ne podliježu postupku odobravanja u skladu s ovim pododjeljkom. U ovom pododjeljku izraz certifikat tipa uključuje i certifikate tipa i ograničene certifikate tipa.

▼B

21.A.90B Standardne izmjene

▼M2

(a) Standardne izmjene su izmjene certifikata tipa:

1. u odnosu na:

i. zrakoplove čija je najveća dopuštena masa pri uzlijetanju (MTOM) 5 700 kg ili manje;

ii. rotokoptere čiji je MTOM 3 175 kg ili manje;

iii. jedrilice, motorne jedrilice, balone i zračne brodove, kako su definirani u ELA1 ili ELA2,

2. koji su u skladu s projektnim podacima uključenim u certifikacijske specifikacije koje izdaje Agencija i koje sadržavaju prihvatljive metode, tehnike i prakse za izvođenje i identificiranje standardnih izmjena, uključujući s tim povezane upute za kontinuiranu plovidbenost i

3. koji nisu u suprotnosti s podacima nositelja TC-a.

▼B

(b) Točke 21.A.91 do 21.A.109 ne primjenjuju se na standardne izmjene.

▼M5

21.A.91 Razvrstavanje izmjena certifikata tipa

Izmjene certifikata tipa razvrstavaju se kao manje i veće. „Manja izmjena” nema znatnog učinka na masu, ravnotežu, izdržljivost konstrukcije, pouzdanost, operativne karakteristike, podatke o operativnoj prikladnosti ili druge karakteristike koje utječu na plovidbenost proizvoda ili njegove ekološke karakteristike. Ne dovodeći u pitanje točku 21.A.19, sve su druge izmjene u skladu s ovim pododjeljkom „veće izmjene”. Veće i manje izmjene odobravaju se u skladu s točkom 21.A.95 ili 21.A.97, prema potrebi, te se identificiraju na odgovarajući način.

▼M2

21.A.92 Prihvatljivost

(a) Zahtjev za odobrenje veće izmjene certifikata tipa u skladu s ovim pododjeljkom može podnijeti samo nositelj certifikata tipa; svi drugi podnositelji zahtjeva za veću izmjenu certifikata tipa podnose zahtjev u skladu s pododjeljkom E.

(b) Zahtjev za odobrenje manje izmjene certifikata tipa u skladu s ovim pododjeljkom može podnijeti bilo koja fizička ili pravna osoba.

21.A.93 Zahtjev

Zahtjev za odobrenje izmjene certifikata tipa podnosi se u obliku i na način koji utvrđuje Agencija i uključuje:

(a) Opis izmjene u kojem su utvrđeni:

1. svi dijelovi certifikata tipa i odobreni priručnici na koje utječe ta izmjena i

2. certifikacijske specifikacije i zahtjevi u vezi sa zaštitom okoliša, koje projektirana izmjena mora ispunjavati u skladu s točkom 21.A.101.

(b) Identifikaciju svih ponovnih istraživanja koja su potrebna kako bi se dokazala sukladnost izmijenjenog proizvoda s primjenjivim certifikacijskim specifikacijama i zahtjevima u vezi sa zaštitom okoliša.

(c) Kada izmjena utječe na podatke o operativnoj prikladnosti, zahtjev uključuje ili mu se prilaže, nakon što je zahtjev već predan, i potrebne izmjene podataka o operativnoj prikladnosti.

21.A.95 Manje izmjene

Manje izmjene certifikata tipa razvrstava i odobrava:

(a) Agencija ili

(b) propisno odobrena projektna organizacija u skladu s postupkom s kojim se složila Agencija.

▼B

21.A.97 Veće izmjene

(a) Podnositelj zahtjeva za odobrenje veće izmjene:

1. dostavlja Agenciji dokazne podatke zajedno sa svim opisnim podacima koje treba uključiti u projekt tipa;

2. dokazuje da je izmijenjeni proizvod u skladu s primjenjivim certifikacijskim specifikacijama i zahtjevima vezanim uz zaštitu okoliša, kako je navedeno u točki 21.A.101;

3. ispunjava odredbe iz točke 21.A.20 podtočaka (b), (c) i (d); i

4. ako podnositelj zahtjeva ima odgovarajuće odobrenje projektne organizacije, daje izjavu iz točke 21.A.20 podtočke (d) u skladu s odredbama pododjeljka J;

5. ispunjava odredbe iz točke 21.A.33 i, prema potrebi, točke 21.A.35.

▼M2

(b) Odobrenje veće izmjene certifikata tipa ograničeno je na onu specifičnu konfiguraciju (one specifične konfiguracije) u certifikatu tipa, na kojoj (kojima) je izvedena izmjena.

21.A.101 Određivanje primjenjivih certifikacijskih specifikacija i zahtjeva u vezi sa zaštitom okoliša

(a) Podnositelj zahtjeva za izmjenu certifikata tipa dokazuje da je izmijenjeni proizvod u skladu s certifikacijskim specifikacijama koje se primjenjuju na izmijenjeni proizvod i koje su na snazi na dan podnošenja zahtjeva za izmjenu, osim ako podnositelj zahtjeva ne odabere da se uskladi s certifikacijskim specifikacijama naknadnih važećih izmjena ili se to zahtijeva u skladu s točkama (e) i (f), te da je izmijenjeni proizvod u skladu s primjenjivim zahtjevima u vezi sa zaštitom okoliša utvrđenima u točki 21.A.18.

(b) Odstupajući od točke (a), podnositelj zahtjeva može dokazati da je izmijenjeni proizvod u skladu s ranijom izmjenom certifikacijskih specifikacija definiranom u točki (a) i bilo koje druge certifikacijske specifikacije koju Agencija smatra izravno povezanom s tim kodom. Međutim, prije izmijenjene certifikacijske specifikacije ne smiju prethoditi odgovarajućim certifikacijskim specifikacijama na koje se upućuje u certifikatu tipa. Podnositelj zahtjeva može dokazati usklađenost s prije izmijenjenim certifikacijskim specifikacijama za bilo što od sljedećeg:

1. za izmjenu za koju Agencija smatra da nije značajna. Pri utvrđivanju značaja određene izmjene, Agencija razmatra tu izmjenu u kontekstu svih prethodnih relevantnih izmjena projekta i svih povezanih revizija primjenjivih certifikacijskih specifikacija koje su uključene u certifikat tipa za proizvod. Izmjene koje ispunjavaju jedan od sljedećih kriterija automatski se smatraju značajnima:

i. opća konfiguracija ili načela konstruiranja nisu zadržani;

ii. pretpostavke korištene za certifikaciju proizvoda koji se mijenja više nisu na snazi.

2. Za svako područje, sustav, dio ili uređaj za koji Agencija smatra da na njega izmjena ne utječe.

3. Za svako područje, sustav, dio ili uređaj na koji izmjena utječe, a za koji Agencija smatra da usklađenost s certifikacijskim specifikacijama opisanima u točki (a) ne bi bitno pridonijela razini sigurnosti izmijenjenog proizvoda ili ne bi bila praktična.

(c) Podnositelj zahtjeva za izmjenu zrakoplova (osim rotokoptera) čija je najveća težina 2 722 kg (6 000 lb) ili manje, ili neturbinskog rotokoptera čija je najveća težina 1 361 kg (3 000 lb) ili manje, može dokazati da je izmijenjeni proizvod usklađen s osnovom certifikacije tipa koja je upućivanjem ugrađena u certifikat tipa. Međutim, ako Agencija smatra da je izmjena u određenom području značajna, ona može odrediti usklađivanje s izmjenom osnove certifikacije tipa ugrađenom upućivanjem u certifikat tipa koja je na snazi na dan podnošenja zahtjeva i s bilo kojom certifikacijskom specifikacijom koju Agencija smatra izravno povezanom, osim ako Agencija također smatra da sukladnost s tom izmjenom ili certifikacijskom specifikacijom ne bi bitno pridonijela razini sigurnosti izmijenjenog proizvoda ili ne bi bila praktična.

(d) Ako Agencija smatra da certifikacijska specifikacija koja je na snazi na dan podnošenja zahtjeva za izmjenu ne osigurava odgovarajuće standarde u odnosu na predloženu izmjenu, podnositelj zahtjeva također mora ispuniti bilo koje posebne uvjete i izmjene tih posebnih uvjeta, propisane u skladu s odredbama točke 21.A.16B, kako bi se osigurala razina sigurnosti jednaka onoj utvrđenoj u certifikacijskim specifikacijama koje su na snazi na dan podnošenja zahtjeva za izmjenu.

(e) Zahtjev za izmjenu certifikata tipa vrijedi pet godina za velike zrakoplove i velike rotokoptere, a zahtjev za izmjenu bilo kojeg drugog certifikata tipa vrijedi tri godine. U slučaju da izmjena nije odobrena ili je jasno da neće biti odobrena u roku utvrđenom u ovoj točki, podnositelj zahtjeva može:

1. podnijeti novi zahtjev za izmjenu certifikata tipa i pridržavati se svih odredaba iz točke (a) koje se primjenjuju na prvotni zahtjev za izmjenu ili

2. zatražiti produljenje prvotnog zahtjeva i pridržavati se odredaba iz podtočke (a) u pogledu valjanog datuma podnošenja zahtjeva koji odabire podnositelj zahtjeva, a koji nije raniji od datuma koji prethodi datumu odobrenja izmjene, u roku koji je u skladu s ovom točkom utvrđen za prvotni zahtjev za izmjenu.

(f) Ako podnositelj zahtjeva odabere da se uskladi s certifikacijskom specifikacijom izmjene certifikacijskih specifikacija koja je stupila na snagu nakon podnošenja zahtjeva za izmjenu tipa, on se mora također uskladiti i s bilo kojom drugom certifikacijskom specifikacijom za koju Agencija smatra da je izravno povezana.

(g) Kada zahtjev za izmjenu certifikata tipa za zrakoplov uključuje, ili su mu priložene, nakon što je zahtjev već predan, i izmjene podataka o operativnoj prikladnosti, osnova certifikacije podataka o operativnoj prikladnosti određuje se u skladu s gornjim podtočkama (a), (b), (c), (d) i (f).

21.A.103 Izdavanje odobrenja

(a) Podnositelj zahtjeva ima pravo da mu Agencija odobri veću izmjenu certifikata tipa, nakon:

1. što dostavi izjavu iz točke 21.A.20 podtočke (d) i

2. što se dokaže da:

i. izmijenjeni proizvod ispunjava primjenjive certifikacijske specifikacije i zahtjeve u vezi sa zaštitom okoliša, kako je navedeno u točki 21.A.101;

ii. sve neispunjene odredbe o plovidbenosti nadomještaju se čimbenicima koji osiguravaju jednaku razinu sigurnosti; i

iii. niti jedno njegovo obilježje ili karakteristika ne čini proizvod nesigurnim za uporabu za koju je zatražena certifikacija.

3. u slučaju izmjene koja utječe na podatke o operativnoj prikladnosti, dokaza da potrebne izmjene podataka o operativnoj prikladnosti zadovoljavaju primjenjivu osnovu certifikacije podataka o operativnoj prikladnosti koja je određena u skladu s točkom 21.A.101 podtočkom (g);

4. odstupajući od točke 3. i na zahtjev podnositelja zahtjeva priloženog uz izjavu navedenu u točki 21.A.20 podtočki (d), veća izmjena certifikata tipa za zrakoplov može se odobriti prije dokazivanja sukladnosti s primjenjivom osnovom certifikacije podataka o operativnoj prikladnosti, pod uvjetom da podnositelj zahtjeva dokaže sukladnost s osnovom certifikacije podataka o operativnoj prikladnosti prije nego što se podaci o operativnoj prikladnosti moraju doista koristiti.

(b) Manja izmjena certifikata tipa odobrava se u skladu s točkom 21.A.95 samo ako se dokaže da izmijenjeni proizvod ispunjava primjenjive certifikacijske specifikacije, kako je navedeno u točki 21.A.101.

21.A.105 Vođenje evidencije

Za svaku izmjenu, podnositelj zahtjeva čuva sve relevantne podatke o projektu, nacrte i izvješća o ispitivanju, uključujući evidenciju o inspekcijskim pregledima za ispitivani izmijenjeni proizvod kako bi ih mogao staviti na raspolaganje Agenciji i pružiti informacije potrebne za osiguravanje kontinuirane plovidbenosti izmijenjenog proizvoda, kontinuirane valjanosti podataka o operativnoj prikladnosti i njegove sukladnosti s primjenjivim zahtjevima u vezi sa zaštitom okoliša.

▼B

21.A.107 Upute za kontinuiranu plovidbenost

▼M2

(a) Nositelj odobrenja manje izmjene certifikata tipa, svakomu poznatom vlasniku jednog ili više zrakoplova, motora ili propelera na koje se odnosi ta manja izmjena, prilikom isporuke proizvoda ili prilikom izdavanja prve svjedodžbe o plovidbenosti dotičnog zrakoplova, što god je od toga kasnije, dostavlja najmanje jedan komplet povezanih izmjena, ako postoje, u uputama za kontinuiranu plovidbenost proizvoda na kojem treba izvesti manju izmjenu, pripremljenih u skladu s primjenjivom osnovom certifikacije tipa, a nakon toga te izmjene uputa, na zahtjev, stavlja na raspolaganje bilo kojoj drugoj osobi od koje se zahtijeva ispunjavanje bilo kojeg od uvjeta iz tih uputa.

▼B

(b) Osim toga, izmjene navedenih izmjena uputa za kontinuiranu plovidbenost stavljaju se na raspolaganje svim poznatim operatorima proizvoda na kojem je izvedena manja izmjena i, na zahtjev, bilo kojoj osobi od koje se zahtijeva pridržavanje bilo koje od tih uputa.

▼M2

21.A.108 Raspoloživost podataka o operativnoj prikladnosti

U slučaju izmjene koja utječe na podatke o operativnoj prikladnosti, nositelj odobrenja manje izmjene stavlja na raspolaganje:

(a) najmanje jedan komplet izmjena podataka o operativnoj prikladnosti, pripremljenih u skladu s primjenjivom osnovom certifikacije operativne prikladnosti, svim poznatim operatorima tako izmijenjenog zrakoplova u EU-u, prije nego organizacija za obuku ili EU operator trebaju koristiti podatke o operativnoj prikladnosti i

(b) sve daljnje izmjene takvih podataka o operativnoj prikladnosti svim poznatim EU operatorima izmijenjenog zrakoplova i

(c) na zahtjev, relevantne dijelove izmjena navedene u gornjim podtočkama (a) i (b):

1. nadležnom tijelu odgovornom za provjeru sukladnosti s jednim ili više elemenata takvih podataka o operativnoj prikladnosti i

2. svim osobama koje moraju ispunjavati zahtjeve jednog ili više elemenata tog kompleta podataka o operativnoj prikladnosti.

▼M2

21.A.109 Obveze i oznake EPA-a

Nositelj odobrenja manje izmjene certifikata tipa mora:

(a) preuzeti obveze utvrđene u točkama 21.A.4, 21.A.105, 21.A.107 i 21.A.108 i

(b) navesti oznake, uključujući slova EPA (European Part Approvals), u skladu s točkom 21.A.804 podtočkom (a).

▼B

PODODJELJAK E — DODATNI CERTIFIKATI TIPA

▼M2

21.A.111 Područje primjene

U ovom se pododjeljku utvrđuje postupak za odobravanje većih izmjena certifikata tipa u skladu s postupcima za dodatni certifikat tipa te se utvrđuju prava i obveze podnositelja zahtjeva za te certifikate i nositelja tih certifikata.

▼B

21.A.112A Prihvatljivost

Bilo koja fizička ili pravna osoba („organizacija”) koja je dokazala ili je u postupku dokazivanja svoje sposobnosti u skladu s točkom 21.A.112B ima pravo na podnošenje zahtjeva za dodatni certifikat tipa u skladu s uvjetima utvrđenim u ovom pododjeljku.

21.A.112B Dokazivanje sposobnosti

(a) Bilo koja organizacija koja podnosi zahtjev za dodatni certifikat tipa mora dokazati svoju sposobnost posjedovanjem odobrenja projektne organizacije koje je izdala Agencija u skladu s pododjeljkom J.

(b) Odstupajući od stavka (a), kao alternativni postupak dokazivanja svoje sposobnosti, podnositelj zahtjeva može zatražiti suglasnost Agencije za primjenu postupaka kojima se utvrđuju posebne projektne prakse, sredstva i redoslijed aktivnosti koji su potrebni za sukladnost s ovim Pododjeljkom.

(c) Odstupajući od točaka (a) i (b), podnositelj zahtjeva može odabrati dokazivanje sposobnosti putem programa certifikacije koji je odobrila Agencija, u kojem se detaljno navode načini za dokazivanje sukladnosti za STC za zrakoplov, motor i propeler, kako je definirano u točki 21.A.14 podtočki (c).

21.A.113 Podnošenje zahtjeva za dodatni certifikat tipa

(a) Zahtjev za dodatni certifikat tipa podnosi se u obliku i na način koji utvrđuje Agencija.

▼M2

(b) Zahtjev za dodatni certifikat tipa uključuje opise, identifikaciju i izmjene podataka o operativnoj prikladnosti koji se zahtijevaju točkom 21.A.93. Osim toga, takav zahtjev uključuje dokaz o tome da su podaci na kojima se temelje ti elementi odgovarajući, bilo na temelju vlastitih sredstava podnositelja zahtjeva, bilo na temelju dogovora s nositeljem certifikata tipa.

▼B

21.A.114 Dokazivanje sukladnosti

Svaki podnositelj zahtjeva za dodatni certifikat tipa mora ispunjavati odredbe iz točke 21.A.97.

21.A.115 Izdavanje dodatnog certifikata tipa

Podnositelj zahtjeva ima pravo na dodatni certifikat tipa koji izdaje Agencija:

(a) nakon što dostavi izjavu iz točke 21.A.20 podtočke (d); i

(b) nakon što se dokaže:

1. da izmijenjeni proizvod ispunjava primjenjive certifikacijske specifikacije i zahtjeve vezane uz zaštitu okoliša, kako je navedeno u točki 21.A.101;

2. da su bilo koje odredbe o plovidbenosti s kojima nije usklađen nadomještene čimbenicima koji pružaju jednaku razinu sigurnosti; i

3. da niti jedno njegovo obilježje ili karakteristika ne čini proizvod opasnim za uporabe za koje je zatražena certifikacija.

(c) nakon što dokaže svoju sposobnost u skladu s točkom 21.A.112B;

(d) ako je u skladu s točkom 21.A.113 podtočkom (b) podnositelj zahtjeva sklopio sporazum s nositeljem certifikata tipa,

1. nakon što je nositelj certifikata tipa izjavio da nema tehničkih primjedaba na podatke dostavljene u skladu s točkom 21.A.93; i

2. nakon što je nositelj certifikata tipa pristao surađivati s nositeljem dodatnog certifikata tipa kako bi se osiguralo ispunjavanje svih obveza za kontinuiranu plovidbenost izmijenjenog proizvoda na temelju ispunjavanja odredaba iz točaka 21.A.44 i 21.A.118A.

21.A.116 Prenosivost

Dodatni certifikat tipa može se prenijeti samo na fizičku ili pravnu osobu koja može preuzeti obveze iz točke 21.A.118A i koja je, za tu potrebu, dokazala svoju sposobnost u skladu s kriterijima iz točke 21.A.112B, osim za zrakoplove ELA 1 za koje je fizička ili pravna osoba zatražila suglasnost Agencije za korištenje postupaka kojima se određuju njezine aktivnosti za preuzimanje tih obveza.

21.A.117 Izmjene onog dijela proizvoda koji je obuhvaćen dodatnim certifikatom tipa

(a) Manje izmjene onog dijela proizvoda koji je obuhvaćen dodatnim certifikatom tipa razvrstavaju se i odobravaju u skladu s pododjeljkom D.

(b) Svaka veća izmjena onog dijela proizvoda koji je obuhvaćen dodatnim certifikatom tipa odobrava se kao posebni dodatni certifikat tipa u skladu s ovim pododjeljkom.

(c) Odstupajući od stavka (b), veća izmjena onog dijela proizvoda, koji je obuhvaćen dodatnim certifikatom tipa i koju zatraži sam nositelj dodatnog certifikata tipa može se odobriti kao izmjena postojećeg dodatnog certifikata tipa.

21.A.118A Obveze i oznake EPA-a

Svaki nositelj dodatnog certifikata tipa mora:

▼M2

(a) preuzeti obveze:

1. utvrđene u točkama 21.A.3A, 21.A.3B, 21.A.4, 21.A.105, 21.A.119, 21.A.120A i 21.A.120B;

2. koje proizlaze iz suradnje s nositeljem certifikata tipa u skladu s točkom 21.A.115 podtočkom (d) stavkom 2.;

i s tim ciljem nastaviti ispunjavati kriterije iz točke 21.A.112B;

▼B

(b) navesti oznaku, uključujući slova EPA, u skladu s točkom 21.A.804 podtočkom (a).

21.A.118B Trajanje i kontinuirana valjanost

(a) Dodatni certifikat tipa izdaje se na neograničeno vrijeme. Ostaje valjan pod uvjetom da:

1. nositelj nastavi ispunjavati odredbe ovog Priloga I. (Part 21.); i

2. certifikat nije predan ili trajno oduzet u skladu s primjenjivim upravnim postupcima koje utvrđuje Agencija.

(b) Nakon što je certifikat predan ili trajno oduzet, dodatni certifikat tipa vraća se Agenciji.

▼M2

21.A.119 Priručnici

Nositelj dodatnog certifikata tipa izrađuje, čuva i ažurira izvornike izmjena priručnika koji se zahtijevaju primjenjivom osnovom certifikacije tipa, primjenjivom osnovom certifikacije podataka o operativnoj prikladnosti i zahtjevima u vezi sa zaštitom okoliša za proizvod, a koje su potrebne kako bi se obuhvatile izmjene izvedene u skladu s dodatnim certifikatom tipa te Agenciji na zahtjev dostavlja kopije tih priručnika.

21.A.120A Upute za kontinuiranu plovidbenost

▼B

(a) Nositelj dodatnog certifikata tipa za zrakoplov, motor ili propeler, svakom poznatom vlasniku jednog ili više zrakoplova, motora ili propelera koji uključuju elemente dodatnog certifikata tipa, nakon njihove isporuke ili nakon izdavanja prve svjedodžbe o plovidbenosti za dotični zrakoplov, ovisno o tome što nastupi kasnije, dostavlja najmanje jedan komplet povezanih izmjena uputa za kontinuiranu plovidbenost pripremljenih u skladu s primjenjivom osnovom certifikacije tipa, a nakon toga te izmjene uputa, na zahtjev, stavlja na raspolaganje bilo kojoj drugoj osobi od koje se zahtijeva ispunjavanje bilo kojeg od uvjeta iz tih uputa. Raspoloživost nekih priručnika ili dijelova izmjena uputa za kontinuiranu plovidbenost koji se tiču obnavljanja ili drugih oblika većih radova održavanja može se odgoditi, tako da se stave na raspolaganje nakon što se proizvod pusti u uporabu, ali moraju biti dostupni prije nego što bilo koji od proizvoda dosegne relevantnu starost ili sate leta/cikluse.

(b) Osim toga, izmjene tih izmjena uputa za kontinuiranu plovidbenost stavljaju se na raspolaganje svim poznatim operatorima proizvoda na koje se odnosi dodatni certifikat tipa i, na zahtjev, bilo kojoj osobi od koje se zahtijeva ispunjavanje bilo koje od tih uputa. Agenciji se dostavlja program u kojem se prikazuje na koji se način distribuiraju izmjene izmjena uputa za kontinuiranu plovidbenost.

▼M2

21.A.120B Raspoloživost podataka o operativnoj prikladnosti

U slučaju izmjene koja utječe na podatke o operativnoj prikladnosti, nositelj dodatnog certifikata tipa stavlja na raspolaganje:

(a) najmanje jedan komplet izmjena podataka o operativnoj prikladnosti, pripremljenih u skladu s primjenjivom osnovom certifikacije operativne prikladnosti, svim poznatim operatorima tako izmijenjenog zrakoplova u EU-u, prije nego organizacija za obuku ili EU operator trebaju koristiti podatke o operativnoj prikladnosti; i

(b) sve daljnje izmjene takvih podataka o operativnoj prikladnosti svim poznatim EU operatorima izmijenjenog zrakoplova i

(c) na zahtjev, relevantne dijelove izmjena navedene u gornjim podtočkama (a) i (b):

1. nadležnom tijelu odgovornom za provjeru sukladnosti s jednim ili više elemenata takvih podataka o operativnoj prikladnosti i

2. svim osobama koje moraju ispunjavati zahtjeve jednog ili više elemenata tog kompleta podataka o operativnoj prikladnosti.

▼B

PODODJELJAK F — PROIZVODNJA BEZ ODOBRENJA ORGANIZACIJE ZA PROIZVODNJU

21.A.121 Područje primjene

(a) U ovom se pododjeljku utvrđuje postupak dokazivanja sukladnosti s odgovarajućim projektnim podacima o proizvodu, dijelu i uređaju koji se namjerava proizvesti bez odobrenja organizacije za proizvodnju navedenog u skladu s pododjeljkom G.

(b) U ovom se pododjeljku utvrđuju pravila kojima se uređuju obveze proizvođača proizvoda, dijela ili uređaja proizvedenog u skladu s ovim pododjeljkom.

21.A.122 Prihvatljivost

Svaka fizička ili pravna osoba može podnijeti zahtjev za dokazivanje sukladnosti pojedinačnih proizvoda, dijelova ili uređaja u skladu s ovim pododjeljkom, ako;

(a) posjeduje ili je zatražila odobrenje koje se odnosi na projekt tog proizvoda, dijela ili uređaja; ili

(b) je osigurala zadovoljavajuće usklađivanje između proizvodnje i projektiranja putem odgovarajućeg dogovora s podnositeljem zahtjeva za odobrenje takvog projekta ili nositeljem odobrenja za takav projekt.

21.A.124 Zahtjev

(a) Svaki zahtjev za suglasnost za dokazivanje sukladnosti pojedinačnih proizvoda, dijelova i uređaja u skladu s ovim pododjeljkom podnosi se u obliku i na način koji utvrdi nadležno tijelo.

(b) Takav zahtjev sadrži:

1. prema potrebi, dokaze kojima se pokazuje:

i. da bi izdavanje odobrenja organizacije za proizvodnju u skladu s pododjeljkom G bilo neprimjereno; ili

ii. da je certifikacija ili odobrenje proizvoda, dijela ili uređaja u skladu s ovim pododjeljkom potrebna za vrijeme dok se ne izda odobrenje organizacije za proizvodnju u skladu s pododjeljkom G;

2. pregled podataka koji se zahtijevaju u točki 21.A.125 podtočki (b).

21.A.125A Izdavanje pisma o suglasnosti

Podnositelj zahtjeva ima pravo na to da mu nadležno tijelo izda pismo o suglasnosti kojim se slaže s dokazivanjem sukladnosti pojedinačnih proizvoda, dijelova ili uređaja u skladu s ovim pododjeljkom, nakon što:

(a) uspostavi sustav nadzora proizvodnje kojim se osigurava da je svaki proizvod, dio ili uređaj u skladu s odgovarajućim projektnim podacima i da je u stanju za siguran rad;

(b) dostavi priručnik koji sadrži:

1. opis sustava nadzora proizvodnje koji se zahtijeva u skladu s točkom (a);

2. opis načina donošenja odluka u okviru sustava nadzora proizvodnje;

3. opis ispitivanja koja se zahtijevaju u točkama 21.A.127 i 21.A.128 te imena osoba ovlaštenih za potrebe točke 21.A.130 podtočke (a);

(c) dokaže da može osigurati pomoć u skladu s točkom 21.A.3A i točkom 21.A.129 podtočkom (d).

21.A.125B Nesukladnosti

(a) U slučaju pronalaženja objektivnih dokaza o tome da nositelj pisma o suglasnosti ne ispunjava primjenjive zahtjeve ovog Priloga I. (Part 21.), nesukladnosti se razvrstavaju kako slijedi:

1. nesukladnost prve razine je svaka neusklađenost s ovim Prilogom I. (Part 21.) koja bi mogla dovesti do nekontroliranih neusklađenosti s odgovarajućim projektnim podacima i koja bi mogla utjecati na sigurnost zrakoplova;

2. nesukladnost druge razine je svaka neusklađenost s ovim Prilogom I. (Part 21.) koja nije razvrstana kao nesukladnost prve razine.

(b) Nesukladnost treće razine odnosi se na bilo koji element za koji je na temelju objektivnih dokaza utvrđeno da sadrži potencijalne probleme koji bi mogli dovesti do neusklađenosti u skladu s točkom (a).

(c) Nakon primitka obavijesti o nesukladnostima u skladu s točkom 21.B.125:

1. u slučaju nesukladnosti prve razine, nositelj pisma o suglasnosti pruža nadležnom tijelu zadovoljavajuće dokaze o korektivnim mjerama u roku od najviše 21 radnog dana nakon pisane potvrde o nesukladnosti;

2. u slučaju nesukladnosti druge razine, razdoblje za poduzimanje korektivnih mjera koje odobrava nadležno tijelo mora biti primjereno prirodi nesukladnosti, ali u svakom slučaju prvotno ne smije biti dulje od tri mjeseca. U određenim okolnostima i ovisno o prirodi nesukladnosti, nadležno tijelo može produljiti to tromjesečno razdoblje, ako postoji zadovoljavajući plan korektivnih mjera s kojima se nadležno tijelo složilo;

3. u slučaju nesukladnosti treće razine, od nositelja pisma o suglasnosti ne zahtijeva se žurna korektivna mjera.

(d) U slučaju nesukladnosti prve ili druge razine, pismo o suglasnosti može podlijegati djelomičnom ili potpunom ograničenju, privremenom ili trajnom oduzimanju u skladu s točkom 21.B.145. Nositelj pisma o suglasnosti mora pravodobno potvrditi primitak obavijesti o ograničenju, privremenom ili trajnomoduzimanju pisma o suglasnosti.

21.A.125C Trajanje i kontinuirana valjanost

(a) Pismo o suglasnosti izdaje se na ograničeni rok od najviše godinu dana. Ono ostaje valjano, osim ako:

1. nositelj pisma o suglasnosti ne uspije dokazati sukladnost s primjenjivim zahtjevima ovog pododjeljka; ili

2. postoje dokazi da proizvođač ne može održati zadovoljavajuću razinu nadzora proizvodnje proizvoda, dijelova ili uređaja u skladu sa suglasnosti; ili

3. proizvođač više ne ispunjava zahtjeve iz točke 21.A.122; ili

4. pismo o suglasnosti je bilo predano, trajno oduzeto u skladu s točkom 21.B.145 ili je isteklo.

(b) Nakon što je pismo o suglasnosti predano, trajno oduzeto ili mu je istekla valjanost, vraća se nadležnom tijelu.

21.A.126 Sustav nadzora proizvodnje

(a) Sustavom nadzora proizvodnje koji se zahtijeva točkom 21.A.125A podtočkom (a) osigurava se način za utvrđivanje jesu li:

1. primljeni materijali te kupljeni dijelovi ili dijelovi kooperanata koji se koriste u gotovom proizvodu onakvi, kako je navedeno u odgovarajućim projektnim podacima;

2. primljeni materijali te kupljeni dijelovi ili dijelovi kooperanata pravilno označeni;

3. postupci, proizvodne tehnike i metode sklapanja koje utječu na kvalitetu i sigurnost gotovog proizvoda provedeni u skladu sa specifikacijama koje je prihvatilo nadležno tijelo;

4. izmjene projekta, uključujući zamjene materijala, odobrene u skladu s pododjeljkom D ili E i provjerene prije ugradnje u konačni proizvod.

(b) Sustav nadzora proizvodnje koji se zahtijeva točkom 21.A.125A podtočkom (a) mora također biti takav da osigurava da:

1. se sukladnost dijelova i postupaka s odgovarajućim projektnim podacima provjerava u fazama proizvodnje u kojima se može točno utvrditi;

2. su materijali koji se lako oštećuju ili kvare uskladišteni na odgovarajući način i zaštićeni na odgovarajući način;

3. postojeći projektni nacrti stoje na raspolaganju radnicima u proizvodnji i kontroli te da se prema potrebi koriste;

4. su odbijeni materijali i dijelovi odvojeni i označeni na način koji onemogućuje njihovu ugradnju u gotov proizvod;

5. su materijali i dijelovi, koji su odbijeni zbog odstupanja od projektnih podataka ili specifikacija i koje treba uzeti u obzir za ugradnju u gotovi proizvod, podvrgnuti odobrenom postupku provjere tehničke i proizvodne sukladnosti. Oni materijali i dijelovi za koje se ovim postupkom utvrdi da se mogu upotrijebiti, moraju se propisno označiti i, ako je potrebna prerada ili popravak, ponovno pregledati. Materijali i dijelovi koji se ovim postupkom odbiju, označuju se i odbacuju kako bi se osiguralo da neće biti ugrađeni u konačni proizvod;

6. proizvođač održava dokumentaciju izrađenu u okviru sustava nadzora proizvodnje, označuje ju, ako je to moguće, na takav način da ju je moguće povezati s gotovim proizvodom ili dijelom, i pohranjuje radi davanja podataka koji su potrebni za osiguravanje kontinuirane plovidbenosti proizvoda.

21.A.127 Ispitivanja: zrakoplovi

(a) Svaki proizvođač zrakoplova koji je proizveden u skladu s ovim pododjeljkom uspostavlja odobreni postupak ispitivanja na zemlji i u zraku i obrasce za provjeru, te u skladu s tim obrascima ispituje svaki proizvedeni zrakoplov, kao način utvrđivanja relevantnih aspekata ispunjavanja odredaba iz točke 21.A.125A podtočke (a).

(b) Svaki postupak ispitivanja proizvodnje uključuje obavezno sljedeće:

1. provjeru kvalitete rukovanja;

2. provjeru letne performanse (uz uporabu uobičajenih instrumenata zrakoplova);

3. provjeru pravilnog funkcioniranja cjelokupne opreme i svih sustava zrakoplova;

4. određivanje jesu li svi instrumenti pravilno označeni i jesu li nakon probnih letova postavljeni svi natpisi i zahtijevani letački priručnici;

5. provjeru operativnih karakteristika zrakoplova na zemlji;

6. provjeru bilo kojih drugih elemenata koji se odnose na zrakoplov koji se ispituje.

21.A.128 Ispitivanja: motori i propeleri

Svaki proizvođač motora ili propelera koji su proizvedeni u skladu s ovim pododjeljkom mora svaki motor ili propeler s promjenjivim korakom podvrgnuti prihvatljivom funkcionalnom testu koji je naveden u dokumentaciji nositelja certifikata tipa, kako bi utvrdio da li funkcionira pravilno u svim operacijama za koje posjeduje certifikat tipa, kao način utvrđivanja relevantnih aspekata ispunjavanja odredaba iz točke 21.A.125A podtočke (a).

21.A.129 Obveze proizvođača

Svaki proizvođač proizvoda, dijela ili uređaja koji je proizveden u skladu s ovim pododjeljkom mora:

(a) svaki proizvod, dio ili uređaj staviti na raspolaganje nadležnom tijelu radi provjere;

(b) na mjestu proizvodnje držati tehničke podatke i nacrte koji su potrebni za utvrđivanje da li je proizvod u skladu s odgovarajućim projektnim podacima;

(c) održavati sustav nadzora proizvodnje kojim se osigurava da je svaki proizvod u skladu s odgovarajućim projektnim podacima i da je u stanju za siguran rad;

(d) pružiti pomoć nositelju certifikata tipa, ograničenog certifikata tipa ili odobrenja projekata pri svim aktivnostima u vezi s kontinuiranom plovidbenošću, koje su povezane s proizvedenim proizvodima, dijelovima ili uređajima;

(e) u interesu sigurnosti uspostaviti i održavati unutarnji sustav izvješćivanja o događajima koji ugrožavaju sigurnost, kako bi se omogućilo prikupljanje i ocjena izvješća o događajima s ciljem utvrđivanja negativnih trendova ili uklanjanja nedostataka te izdvajanja događaja koje treba prijaviti. Ovaj sustav uključuje ocjenu važnih podataka koji se odnose na događaje i objavljivanje povezanih informacija;

(f) 1. nositelju certifikata tipa, ograničenog certifikata tipa ili odobrenja projekta dostaviti izvješće o svim slučajevima u kojima je proizvođač pustio u uporabu proizvode, dijelove ili uređaje za koje je kasnije utvrđeno da odstupaju od odgovarajućih projektnih podataka i, s nositeljem certifikata tipa, ograničenog certifikata tipa ili odobrenja projekta, provesti istraživanje kako bi se utvrdila ona odstupanja koja bi mogla ugroziti siguran rad zrakoplova; 2. Agenciji i nadležnom tijelu države članice dostaviti izvješće o odstupanjima koja bi mogla ugroziti siguran rad zrakoplova i koja su utvrđena u skladu sa stavkom 1. Navedena izvješća podnose se u obliku i na način koji utvrdi Agencija u skladu s točkom 21.A.3A podtočkom (b) stavkom 2. ili koji prihvati nadležno tijelo države članice; 3. ako proizvođač djeluje kao dobavljač za drugu proizvodnu organizaciju, on mora i toj drugoj organizaciji dati izvješće o svim slučajevima u kojima je toj organizaciji dostavio proizvode, dijelove ili uređaje za koje je kasnije utvrđeno da možda odstupaju od odgovarajućih projektnih podataka.

21.A.130 Izjava o sukladnosti

(a) Svaki proizvođač proizvoda, dijela ili uređaja koji je proizveden u skladu s ovim pododjeljkom izdaje izjavu o sukladnosti, tj. EASA Obrazac 52 (vidjeti Dodatak VIII.), za cijeli zrakoplov, ili EASA Obrazac 1 (vidjeti Dodatak I.), za druge proizvode, dijelove ili uređaje. Ovu izjavu potpisuje ovlaštena osoba na odgovornom položaju u proizvodnoj organizaciji.

▼M5

(b) Izjava o sukladnosti uključuje sve niže navedene stavke:

1. za svaki proizvod, dio ili uređaj izjavu da je proizvod, dio ili uređaj u skladu s odobrenim projektnim podacima i da je u stanju za siguran rad;

2. za svaki zrakoplov izjavu da je zrakoplov bio podvrgnut provjerama na zemlji i u letu u skladu s točkom 21.A.127 podtočkom (a);

3. za svaki motor ili elisu s promjenjivim korakom izjavu da je motor ili elisa s promjenjivim korakom podvrgnut konačnom funkcionalnom ispitivanju u skladu s točkom 21.A.128;

4. usto, u slučaju zahtjeva za zaštitu okoliša:

i. izjavu da je dovršeni motor u skladu s primjenjivim zahtjevima u pogledu emisija ispušnih plinova motora na datum proizvodnje motora; i

ii. izjavu da je dovršeni zrakoplov u skladu s primjenjivim zahtjevima u pogledu emisija CO2 na datum izdavanja prve svjedodžbe o plovidbenosti.

▼B

(c) Svaki proizvođač takvog proizvoda, dijela ili uređaja:

1. pri prvom prijenosu vlasništva takvog proizvoda, dijela ili uređaja; ili

2. pri podnošenju zahtjeva za prvo izdavanje svjedodžbe o plovidbenosti zrakoplova; ili

3. pri podnošenju zahtjeva za prvo izdavanje dokumenta o vraćanju u uporabu za određeni motor, propeler, dio ili uređaj,

nadležnom tijelu podnosi na ovjeru postojeću izjavu o sukladnosti.

(d) Nadležno tijelo supotpisom ovjerava izjavu o sukladnosti ako nakon provjere utvrdi da je proizvod, dio ili uređaj u skladu s odgovarajućim projektnim podacima i da je u stanju za siguran rad.

PODODELJAK G — ODOBRENJE ORGANIZACIJE ZA PROIZVODNJU

21.A.131 Područje primjene

Ovim se pododjeljkom uspostavljaju:

(a) postupak izdavanja odobrenja organizacije za proizvodnju za organizaciju koja dokaže sukladnost proizvoda, dijelova i uređaja s odgovarajućim projektnim podacima;

(b) pravila kojima se uređuju prava i obveze podnositelja zahtjeva za takva odobrenja i nositelja takvih odobrenja.

21.A.133 Prihvatljivost

Svaka fizička ili pravna osoba („organizacija”) ispunjava uvjete za podnošenje zahtjeva za odobrenje u skladu s ovim pododjeljkom. Podnositelj zahtjeva mora:

(a) dokazati da je, za određeni opseg posla, odobrenje u skladu s ovim pododjeljkom primjereno za potrebe dokazivanja sukladnosti s određenim projektom; i

(b) imati ili zatražiti odobrenje toga određenog projekta; ili

(c) osigurati, na temelju odgovarajućeg dogovora s podnositeljem zahtjeva za odobrenje određenog projekta ili nositeljem toga odobrenja, zadovoljavajuće usklađivanje proizvodnje i projektiranja.

21.A.134 Zahtjev

Svaki zahtjevi za odobrenje organizacije za proizvodnju podnosi se nadležnom tijelu u obliku i na način koji utvrdi to tijelo te uključuju pregled podataka koji se zahtijevaju točkom 21.A.143 i uvjete za izdavanje odobrenja koji se zahtijevaju u točki 21.A.151.

21.A.135 Izdavanje odobrenja organizacije za proizvodnju

Organizacija ima pravo da joj nadležno tijelo izda odobrenje organizacije za proizvodnju, ako dokaže da ispunjava primjenjive zahtjeve iz ovog pododjeljka.

21.A.139 Sustav kvalitete

(a) Proizvodna organizacija mora dokazati da je uspostavila i da može održavati sustav kvalitete. Sustav kvalitete mora biti dokumentiran. Ovaj sustav kvalitete mora organizaciji omogućiti da osigura da je svaki proizvod, dio ili uređaj koji proizvede organizacija ili njezini partneri, ili koji dostave vanjski partneri ili koji su dani kooperantima po ugovoru, u skladu s odgovarajućim projektnim podacima i da je u stanju za siguran rad, čime se ostvaruju povlastice navedene u točki 21.A.163.

(b) Sustav kvalitete sadrži:

1. prema potrebi, u okviru područja primjene odobrenja, kontrolne postupke za:

i. izdavanje, odobravanje ili izmjenu dokumenata;

ii. reviziju i kontrolu ocjene dobavljača i kooperanata;

iii. provjeru da li su ulazni proizvodi, dijelovi, materijali i oprema, uključujući nove elemente ili one koje su kupci proizvoda već koristili, onakvi kako je navedeno u odgovarajućim projektnim podacima;

iv. identifikaciju i sljedivost;

v. proizvodne procese;

vi. provjeru i ispitivanje, uključujući probne letove tijekom proizvodnje;

vii. umjeravanje alata, šablona i opreme za ispitivanje;

viii. kontrolu nesukladnih elemenata;

ix. koordinaciju plovidbenosti s podnositeljem zahtjeva za odobrenje projekta ili nositeljem odobrenja projekta;

x. vođenje i održavanje evidencije;

xi. stručnost i kvalifikacije zaposlenika;

xii. izdavanje dokumenata o vraćanju u uporabu s obzirom na plovidbenost;

xiii. rukovanje, skladištenje i pakiranje;

xiv. unutarnje kontrole kvalitete i proizašle korektivne mjere;

xv. radove u okviru uvjeta odobrenja koji se izvode na bilo kojoj lokaciji koja ne spada u odobrene objekte;

xvi. radove koji se izvode po završetku proizvodnje, ali prije isporuke, radi održavanja zrakoplova u stanju za siguran rad;

xvii. izdavanje dozvole za letenje i odobrenje povezanih uvjeta za let.

Kontrolni postupci moraju uključivati posebne odredbe za bilo koje kritične dijelove.

2. Neovisnu funkciju osiguravanja kvalitete radi praćenja sukladnosti s dokumentiranim postupcima sustava kvalitete i njihove prikladnosti. To praćenje uključuje sustav povratnog informiranja osobe ili skupine osoba iz točke 21.A.145 podtočke (c) stavka 2. i, naposljetku, rukovoditelja iz točke 21.A.145 podtočke (c) stavka 1. kako bi se, prema potrebi, osigurala provedba korektivnih mjera.

21.A.143 Priručnik proizvodne organizacije

(a) Organizacija dostavlja nadležnom tijelu priručnik proizvodne organizacije koji sadrži sljedeće informacije:

1. izjavu, koju je potpisao odgovorni rukovoditelj, kojom se potvrđuje da će se postupati u skladu s priručnikom proizvodne organizacije i s bilo kojim drugim povezanim priručnicima kojima se definira sukladnost odobrene organizacije s ovim pododjeljkom;

2. funkciju (funkcije) i imena rukovoditelja koje je nadležno tijelo prihvatilo u skladu s točkom 21.A.145 podtočkom (c) stavkom 2.;

3. obveze i odgovornosti rukovoditelja u skladu s točkom 21.A.145 podtočkom (c) stavkom 2., uključujući pitanja o kojima oni mogu, u ime organizacije, neposredno pregovarati s nadležnim tijelom;

4. organizacijsku shemu u kojoj su prikazani povezani lanci odgovornosti rukovoditelja, kako se zahtijeva točkom 21.A.145 podtočkom (c) stavcima 1. i 2.;

5. popis certifikacijskog osoblja, kako je navedeno u točki 21.A.145 podtočki (d);

6. opći opis ljudskih resursa;

7. opći opis objekata koji se nalaze na adresama navedenim u potvrdi o odobrenju organizacije za proizvodnju;

8. opći opis područja rada proizvodne organizacije koji se odnosi na uvjete odobrenja;

9. postupak prijavljivanja organizacijskih promjena nadležnom tijelu;

10. postupak izmjene priručnika proizvodne organizacije;

11. opis sustava kvalitete i postupaka kako se zahtijeva točkom 21.A.139 podtočkom (b) stavkom 1.;

12. popis vanjskih organizacija iz točke 21.A.139 podtočke (a);

▼M3

13. ako je potrebno izvoditi probne letove, operativni priručnik za probne letove u kojem se utvrđuju politike i postupci organizacije u odnosu na probne letove. Operativni priručnik za probne letove uključuje:

i. opis procesa organizacije u odnosu na probne letove, uključujući sudjelovanje organizacije za probne letove u postupku izdavanja dozvola za letenje;

ii. politiku u pogledu posade, uključujući sastav, stručnost, aktualnost letačkog iskustva i ograničenja trajanja leta, u skladu s Dodatkom XII. Prilogu I. (dio 21.), ako je primjenjivo;

iii. postupke za prijevoz osoba koje nisu članovi posade i za osposobljavanje za probne letove, prema potrebi;

iv. politike upravljanja rizikom i sigurnošću te odgovarajuće metodologije;

v. postupke za utvrđivanje instrumenata i opreme koje je potrebno imati u zrakoplovu;

vi. popis dokumenata potrebnih za probni let.

▼B

(b) Priručnik proizvodne organizacije prema potrebi se izmjenjuje, kako bi ostao ažuran opis organizacije, a kopije svih izmjena dostavljaju se nadležnom tijelu.

21.A.145 Zahtjevi za odobrenje

Na temelju podataka dostavljenih u skladu s točkom 21.A.143, proizvodna organizacija dokazuje:

(a) da su u pogledu općih zahtjeva za odobrenje, objekti, radni uvjeti, oprema i alati, postupci i povezani materijali, broj i stručnost osoblja te opća organizacija dovoljnii za ispunjavanje obveza iz točke 21.A.165;

▼M5

(b) s obzirom na sve potrebne podatke o plovidbenosti i okolišu:

1. organizacija za proizvodnju prima takve podatke od Agencije te nositelja ili podnositelja zahtjeva za certifikat tipa, ograničeni certifikat tipa ili odobrenja projekta, uključujući svako izuzeće odobreno u odnosu na zahtjeve za prekid p